# Sad-ukti-karṇāmṛtam

# III.

### cāṭu-pravāha-vīcayaḥ

**cāṭuḥ saṁmukha-cāṭur vidyā-guṇa-dharma-rūpam atha dṛṣṭiḥ |**

**bhuja-kara-caraṇaṁ preyo’bhidhānam atyukti-citroktī ||1||**

**api kārya-gatī deśāśrayau ca dānaṁ daridra-bharaṇaṁ ca |**

**atidānam api ca vikrama-pauruṣa-śaurya-pratāpa-tejāṁsi ||2||**

**gaja-vāji-nāvanīkaṁ khaḍgodbhuta-khaḍga-kupita-kṛpāṇau |**

**cāpaṁ prayāṇa-bhogāvali-tūrya-svāna-sainika-rajāṁsi ||3||**

**aśva-rajoraṇa-dhūlir yuddhaṁ yuddha-sthalī ca dig-vijayaḥ |**

**ripu-ripu-nagarī-sambhrama-vairi-vadhū-vairi-yoṣid-aśrūṇi ||4||**

**ari-nagara-vairi-bhavane yaśasā vīryaṁ yaśaḥ praśasta-yaśaḥ |**

**kīrtiḥ sa-vīrya-kīrtiḥ praśasta-kīrtiś ca kīrti-gītiś ca ||5||**

**uccāvacaṁ caturbhir yutayā pañcāśatātha vīcīnām |**

**śrīdhara-dāsena kṛtaḥ kṛtinā cāṭu-pravāho’yam ||6||**

**-o)0(o-**

1. sāmānya-cāṭuḥ

svāminn ambujanātha dhūrjaṭi-śiraś-cūḍāmaṇe candramaḥ

pādau vāṁ praṇato’smi sādhu vadataṁ kṣatra-prasūtī yuvām |

rājā yady upasevitāṅghrir akhila-kṣmā-pāla-cūḍāśatair

āsīd asti bhaviṣyati kṣiti-tale śrī-bhoja-devopamaḥ ||1371||

chittipasya |

kālindi brūhi kubhodbhava-jaladhir ahaṁ nāma gṛhṇāsi kasmāc

chatror me narmadāhaṁ tvam api vadasi me nāma kasmāt sapatnyāḥ |

mālinyaṁ tarhi kasmād anuharasi milat-kajjalair mālavīnāṁ

bāṣpāmbhobhiḥ kim āsāṁ samajani kupitaḥ kuntala-kṣoṇi-pālaḥ ||1372||

tasyaiva |

dṛptoddāma-karīndra-vṛnda-śitima-cchāyeṣu nārārthiṣu

pāthodeṣu taṭābhidhāta-dik-sādārabhya nas tāmyati |

nūnaṁ mālava-rāja-dig-jaya-vidhau taiḥ pītam ambhonidher

mādyad-gandha-gaja-sravan-mada-nadī-gandhānubiddhaṁ payaḥ ||1373||

tasyaiva |

āvācāṁ vyaktatāyāḥ kavipada-viṣayeṣv ācacaṣṭe samanyo

muktāsmābhir na ko’pi smara-padam avanau saṁstutaḥ satyam etat |

mithayitad bhoḥ kathaṁ re nanu śatam akṛthāḥ kuntalendrasya tat tat

kāvya-stotrāṇi dhik tvāṁ jaḍamaya na manor eva mūrti-prabhedaḥ ||1374||

umāpati-dharasya |

krūre kadru kim āttha dāsi vinate muktāsmi dattvāmṛtaṁ

tenānāyi sudhā mudhā tṛṇa-liho nāgās tvayā vañcitāḥ |

tvat-pāpair musitāḥ sutāḥ śṛṇu tṛṇaṁ dattvādya yāvan mukhe

baṅga-kṣmā-pati-saṅgare’pi yad amī jīvanti bhūmī-bhujaḥ ||1375||

ācārya-gopīkasya |

**2. saṁmukha-cāṭuḥ**

pūrvaḥ kṛtātmanām asi bhagnānāṁ samiti paścimo dviṣatām |

tvaṁ dakṣiṇaḥ praṇamatāṁ tathāpi sarvottaras tvam asi ||1376||

yogeśvarasya |

yasya dvīpaṁ dharitrī sa ca jaladhir abhūd yasya gaṇḍūṣa-toyaṁ

tasyāścaryaika-mūrter api nabhasi vapur yatra durlakṣyam āsīt |

tat-pītaṁ tvad-yaśobhis tribhuvanam abhajaṁs tāni viśrāma-hetos

tac cāntaḥ kaiṭabhāreḥ sa ca tava hṛdaye vandanīyas tvam eva ||1377||

tathāgata-dāsasya | (Srk 1389)

na lopo varṇānāṁ na khalu parataḥ pratyaya-vidhir

vikāro nāsty eva kvacid api na bhagnāḥ prakṛtayaḥ |

guṇo vā vṛddhir vā satatam upakārāya jagatāṁ

muner dākṣī-putrād api tava samarthaḥ pada-vidhiḥ ||1378||

śabdārṇavasya | (Srk 1387)

tvaṁ ṣāḍguṇya-juṣāṁ śiromaṇir asi traiguṇya-mūrter asāv

indus tatra ca ṣoḍaśa tvayi catuḥṣaṣṭhir valante kalāḥ |

tasyaikaṁ nanu maṇḍalaṁ tava nava kṣmā-maṇḍalī-siddhayas

tejaś candramaso nṛcandra bhavataś caivaṁ davīyo’ntaram ||1379||

laṅga-dattasya |

pīyūṣaṁ viṣam apy asūta jaladhiḥ kānteḥ kalaṅkasya ca

sthānaṁ śīta-ruciḥ svabhāva-kaṭhino dātā ca kalpa-drumaḥ |

akṣīṇa-praṇayāmṛtasya kaluṣair apṛṣṭa-mūrter asaṁ-

kṣipta-tyāga-rasodayasya bhavataḥ sāmyaṁ samabhyetu kaḥ ||1380||

śaraṇa-devasya |

3. vidyā

vācaṁ niṣprathayanti meyam akhilaṁ puṣṇanti muṣṇanti ca

prajñā-lāñchanam advayaṁ prasuvate sārasvataḥ brāhmaṇaḥ |

saubhāgyaṁ duhate śriyaṁ vidadhati śvaḥ śreyase tanvate

bhindanti bhrama-muktayas tava satām aṣṭau mahā-siddhayaḥ ||1381||

bhaṭṭa-vāmadevasya |

jātāḥ smaḥ prativeśinaḥ pada-vidāṁ jānanti naḥ śrotriyāḥ

ṣaṭ-karmādhvani gacchatāṁ ca viduṣāṁ sārthe prapannā vayam |

dṛṣṭāḥ smaḥ kavi-vidyayā mukulitair natra-tribhāgaiś ciraṁ

kiṁ vidmaḥ kiyad anyathāstu nikaṣa-grāvā bhavādṛg-janaḥ ||1382||

vidyāpateḥ |

agrāhyaṁ śravaṇasya bhūṣaṇam alaṅkāro na bhāvocitaḥ

kaṇṭhasyāñjanam ujjvalaṁ nayanayoḥ sūkṣmatvam āvekṣitum |

vaktrasya kṣaṇiko’dhivāsana-vidhiḥ kānte priye nābhava-

saubhāgya-pratikarma-nirmita-mahā-vidyaiva yenātmanaḥ ||1383||

śukṣokasya |

kaścid vāco racayitum alaṁ voḍhum evāparas tāḥ

sā kalyāṇī matir ubhayathā vismaye nas tanoti |

nanv ekasminn atiśayavatāṁ sanniveśo guṇānām

ekaḥ sūte kanakam analas tat-parīkṣā-kṣamo’nyaḥ ||1384||

kālidāsasya | (Srk 1723)

devaḥ sarva-vivecanaika-nipuṇo devaḥ kavitve gurur

devas tarka-niśāta-nirmala-matiḥ śrī-rāja-cūḍāmaṇiḥ |

ity ākarṇya vijṛmbhamāṇa-pulaka-sphītā viriśer mukhāḥ

saṅgeṣv adya sarasvatī … kṛcchreṇa saṁmāsyati ||1385||

vasukalpasya |

4. guṇaḥ

ābālyādhigamān mayaiva gamitaḥ koṭiṁ parām unnater

asmat-saṅkathanena pārthiva-sutaḥ sampraty asau lajjate |

itthaṁ khinna ivātyayena yaśasā datto’valambo’mbudher

yātas tīra-tapo-vanāni bhavato vṛddho guṇānāṁ gaṇaḥ ||1386||

śrī-hanūmataḥ | (Srk 1433, Smv 97.14)

sūryo dhāmavatāṁ na kiṁ na kim ayaṁ prahlādakaś candramā

gambhīro na kim ambudhiḥ kṣiti-bhṛtāṁ rāmaḥ sa jetā na kim |

kiṁ tv ekaika-guṇa-stutau na hi vayaṁ śaktās tad etad-gaṇa-

śrotṝṇāṁ sumahotsavāya nṛpate tvām ekam eva stumaḥ ||1387||

cchittipasya |

ete śārada-kaumudī-kula-bhuvaḥ kṣīrodadheḥ sodarāḥ-  
śeṣāheḥ suhṛdo vinidra-kumuda-śreṇī-mahaḥ-srāviṇaḥ |

śītāṁśoḥ sahapāṁśu-khelana-sakhāḥ svaḥ-sindhu-saṁbandhinaḥ  
prāleyācala-bandhavas tava guṇāḥ kair neha karṇārpitāḥ ||1388||

hareḥ |

devasya tripurāri-hāsa-mahasi prastūyamāne guṇe

prītyā ca śruti-kautukena ca balād ākṛṣyamāṇaḥ svayam |

ekaṁ saṁnata-pakṣma pannaga-patir dhatte sahasraṁ dṛśām

anyan-manthara-tārakā-viluṭhanād atyanta-visphāritam||1389||

kasyāpi |

merur daṇḍo yadi ca paṭalaṁ medinī-maṇḍalaṁ syāc

cheṣaḥ sūtraṁ samadharaṇam apy eṣa vindhyo mahīdhraḥ |

tan mātā ca tripura-vijayī keśavo vā yadā syād

unmīyeta kṣitipa-tanaya tvad-guṇānāṁ samūhaḥ ||1390||

pravara-senasya |

**5. dharmaḥ**

bhrāntaṁ yena caturbhir eva caraṇaiḥ satyābhidhāne yuge

tretāyāṁ tribhir aṅghribhiḥ katham api dvābhyāṁ tato dvāpare |

na syās tvaṁ yadi deva paṅgula-guṅdaḥ kāle kalāv utkale

so’yaṁ paṅgur avasthitaika-caraṇo dharmaḥ kathaṁ bhrāmyati ||1391||

kasyacit | (Srk 1455, cittūkasya)

ucchann eva kalau vṛṣasya caraṇa-śreṇī navīnāṁ punas

tāṁ nirmāya kṛtas tvayā punar api nyastaḥ pada-syandanaḥ |

bhindānais taraṇiṁ tvad-astra-niyatair etat kilodīritaṁ  
śrutvānūru-rasau vihāya mihiraṁ tvāṁ deva seviṣyate ||1392||

ācārya-gopīkasya |

padaiś caturbhiḥ sukṛte sthirīkṛte

kṛte’munā kena tapaḥ prapedire |

bhuvaṁ yad ekāṅghri-kaniṣṭhayā spṛśan

dadhāvadharmo’pi kṛśas tapasvitām ||1393||

śrīharṣasya | (Nc 1.7)

yūpair utkaṭa-kaṇṭakair iva makha-prodbhūta-dhūmodgamair

apy andhaṁkaraṇauṣadhair iva pade netre ca jāta-vyathaiḥ |

yasmin dharma-pare praśāsati tapaḥ-saṁbhedinīṁ medinīm

āstām ākramituṁ vilokitum api vyaktaṁ na śaktaḥ kaliḥ ||1394||

jayadevasya |

aśrānta-viśrāṇita-yajña-yūpa-

stambhāvalīr drāg-avalambamānaḥ |

yasya svabhāvād bhuvi saṁcacāra

kāla-kramād eka-pado’pi dharmaḥ ||1395||

umāpati-dharasya |

**6. rūpam**

śrīmad-rūpa-viṭaṅka-deva sakala-kṣmāpāla-cuḍāmaṇe

yuktaṁ saṁcaraṇaṁ yad atra bhavataś candreṇa rātrāv api |

mā bhūt tvad-vadanāvalokana-vaśād vrīḍā-vilakṣaḥ śaśī

mā bhūc ceyam arundhatī bhagavatī duḥśīlatā-bhājanam ||1396||

tribhuvana-sarasvatyāḥ |

āvaktrendu tad-aṅgam eva sṛjataḥ sraṣṭuḥ samagras tviṣāṁ  
koṣaḥ śoṣam agād agādha-jagatī-śilpe’pi nālpāyitaḥ |

niḥśeṣa-dyuti-maṇḍala-vyayavaśādīṣal-labhais tat tanū-  
śeṣaḥ keśa-mayaḥ kim andha-tamasa-stomair abhūn nirmitaḥ ||1397||

śrī-harṣasya |

etat te mukham akṣatendu-laḍaha-cchāyaṁ bhaval-locanaṁ  
nīlendīvara-nirviśeṣam adharas te bandhu-jīvāruṇaḥ |

bhrū-vallis tava kāma-kārmuka-latā līlā-sahādhyāyinī  
na dhyāyantu kathaṁ nu deva kathaya tvām ekam eṇīdṛśaḥ ||1398||

hareḥ |

kiṁ vātena vilaṅghitā na na mahā-bhūtārditā kiṁ na na

śrāntā kiṁ na na saṁnnipāta-laharī-praccharditā kiṁ na na |

tat kiṁ muhyati roditi śvasiti ca smeraṁ ca dhatte mukhaṁ

dṛṣṭaḥ kiṁ katham apy akāraṇa-ripuḥ śrī-bhoja-devo’nayā ||1399||

chittapasya | (Srk 749)

rūpāsavaṁ tava nṛpendra yad eṇa-netrā

mātrāṁ vyatītya nayanāñjalibhiḥ pibanti |

sveda-cchalād atha vamanti kadamba-kalpaiḥ

raṅgair anaṅga-śara-jarjaritair bhramanti ||1400||

śaṅkara-devasya |

**7. dṛṣṭiḥ**

janayati jananātha dṛṣṭir eṣā

tava nava-nīla-saroruhābhirāmā |

praṇayiṣu susamāśriteṣu lakṣmīm

ariṣu hi bhaṅgam anaṅgam aṅganāsu ||1401||

vidyāyāḥ |

pratyañcat-khala-rohaṇādriṣu haṭhād āmūlam unmūlayan

####### kalpa-śākhiṣu sudhā-sāndrāḥ suhṛn-maṇḍale |

prauḍhārāti-camū-vaneṣu dahana-jvālāvalī-bhāsvarāḥ

śṛṅgāraika-rasāyanāni subhaga tvad-dṛṣṭi-pātāḥ punaḥ ||1402||

mādhavasya |

yato yato nṛpa-vara padma-pāṭalaṁ

vilocanaṁ calati tava prasīdataḥ |

tatas tato nalina-vanādhivāsinī

tad-īpsayā kila kamalānudhāvati ||1403||

kasyacit | (Srk 1450)

te kaupīna-dhanās ta eva hi paraṁ dhātrī-phalaṁ bhuñjate

teṣāṁ dvāri nadanti vāji-nivahās tair eva labdhā kṣitiḥ |

tair etat samalaṅkṛtaṁ nija-kulaṁ kiṁ vā bahu brūmahe

ye dṛṣṭāḥ parameśvareṇa bhavatā tuṣṭena ruṣṭena vā ||1404||

jayādityasya | (Srk 1410, Spd 1224)

teṣāṁ dvāri dvirada-patayas tad-vaśā viśva-dhātrī

tad-gehinyas taralita-tulākoṭi-saudhā naṭanti |

hema-cchatra-cchurita-harito bhūtayas tān bhajante

yeṣu prītyā bhavati bhavato dṛṣṭipāta-prasādaḥ ||1405||

kasyacit |

**8. bhujaḥ**

vālmīkeḥ katamo’si kas tvam athavā vyāsasya yenaiṣa bhoḥ

ślāghyaḥ syāt tava bhoja-bhūpati-bhuja-stambha-stutāv udyamaḥ |

paṅguḥ parvatam ārurukṣasi vidhu-sparśaṁ kareṇehase

dorbhyāṁ sāgaram uttitīrṣasi yadi brūmaḥ kim atrottaram ||1406||

chittapasya |

atyuccāḥ paritaḥ sphuranti girayaḥ sphārās tathāmbhodhayas

tān etān api bibhratī kim api na klāntāsi tubhyaṁ namaḥ |

āścaryeṇa punaḥ punaḥ stutim imāṁ prastaumi yāvad bhuvas

tāvad vibhrad imāṁ smṛtas tava bhujo vācas tato mudritāḥ ||1407||

tasyaiva | (Kp 118, Kuval, 183, Smv 97.10)

mithyā deva bhujena te’lpa-vibhavaḥ kalpa-drumaḥ spardhate

nahy enaṁ bhuvana-trayābhaya-mahā-satrī kṛpāṇo’rcati |

cintyas tatra bhavān sakalpa-viṭapī yasyaitad ekārṇave

kalpānte viniveśya viśvam akhilaṁ chāyāsu śete hariḥ ||1408||

tasyaiva | (Sk 3.101)

śailendro daśa-kandhareṇa tulitas taṁ cārjuno hehayaḥ

kārā-dhāmni babandha tasya ca bhujāraṇyaṁ muniś chinnavān |

itthaṁ granthi-nibaddha-vikrama-kathā-sandeha-śalyākula-

trailokya-pratipatti-cumbaka-śilā-stambhas tadīyo bhujaḥ ||1409||

bhikṣoḥ |

pretāntroṣṇīṣavadhbhir vikaṭa-kari-śiraḥ-karparākrānta-hastaiḥ

pārśva-sthābhiḥ priyābhir mada-vikala-padaṁ yat tad apy ucyamānaiḥ |

helānirvāritāre yama-musala-pṛthuḥ ślāghyate dakṣiṇas te

vetālaiḥ prastutāsu prati-samaram asṛk-pāna-goṣṭhīṣu bāhuḥ ||1410||

**9. karaḥ**

uddaṇḍa-kokanada-komala-kośa-kāntiḥ  
kāntā-kaca-grahaṇa-kaṇṭakita-prakoṣṭhaḥ |

mitra-dvijāti-ripu-varga-vilāsinīnāṁ  
saṁmāna-dāna-bhaya-bhoga-karaḥ karas te ||1411||

vidyāyāḥ | (Smv 97.50)

nistriṁśa-truṭitāri-vāraṇa-ghaṭā-kumbhāsthi-kūṭāvaṭa-

sthāna-sthāyuka-mauktikotkara-kiraḥ kair asya nāyaṁ karaḥ |

unnītaś caturaṅga-sainya-samaratvaṅgat-turaṅga-kṣura-

kṣuṇṇāsu kṣitiṣu kṣipann iva yaśaḥ kṣauṇīja-bīja-vrajam ||1412||

śrīharṣasya | (Nc 12.66)

asmābhiḥ smaya-lola-mauli-phalakair muktāvisārādhipaṁ

vedoddhāra-paraḥ karas tava paraṁ dānāmbu-pūtaḥ stutaḥ |

kintu kṣmā-tilaka kṣamasva kavibhiḥ kiṁ nāma nālokyate

dṛṣṭaḥ spaṣṭataraṁ tavāpi nibhṛtaḥ pāṇau sa vaisāriṇaḥ ||1413||

ācārya-gopīkasya |

teṣām alpataraḥ sa kalpa-viṭapī teṣāṁ na cintāmaṇiś

cintām apy upayāti kāma-surabhis teṣāṁ na kāmāspadam |

dīnoddhāra-dhurīṇa-puṇya-carito yeṣāṁ prasanno manāk

pāṇis te dharaṇīndra sundara-yaśaḥ-saṁrakṣiṇo dakṣiṇaḥ ||1414||

jayadevasya |

deva tvat-kara-pallavo vijayatām aśrānta-viśrāṇana-

krīḍāskandita-kalpa-vṛkṣa-vibhavaḥ kīrti-prasūnojjvalaḥ |

yasyotsarga-jala-cchalena galitāḥ syandāna-dānodaka-

srotobhir viduṣāṁ lalāṭa-likhitā dainyākṣara-śreṇayaḥ ||1415||

tasyaiva |

**10. caraṇam**

lakṣmī-vaśīkaraṇa-cūrṇa-sahodarāṇi

tvat-pāda-paṅkaja-rajāṁsi ciraṁ jayanti |

yāni praṇāma-militāni nṛṇāṁ lalāṭe

lumpanti daiva-likhitāni durakṣarāṇi ||1416||

abhinandasya | (Sk 5.467, Srk 1391)

lakṣmī-sadma-saroja-reṇu-suhṛdaḥ sevāvanamrī-bhavad-

bhūmīpāla-kirīṭa-ratna-kiraṇa-jyotsnā-nadī-bālukāḥ |

jīyāsuḥ kalikāla-karṇa-nṛpate dāridrya-dārūdara-

vyāghūrṇad-dhūṇa-vṛnda-laṅghana-muṣas tvat-pādayoḥ pāṁśavaḥ ||1417||

vallaṇasya | (Srk 1416)

devasyāṅghri-nakha-prabhāsu nijayā maulīndra-nīla-tviṣā

nirmāya tridaśāpagā-yamunayoḥ saṁbhedam atyadbhutam |

vandya tvat-pada-vandanāny agha-milad-duṣkarma-nirmajjana-

prāyaścittam ivācaran narapatiḥ ko nāma no pupluve ||1418||

praśastasya |

lakṣmī-vibhrama-sadma-subhagaṁ ke nāma nor bībhujo

deva tvac-caraṇaṁ vrajanti śaraṇe śrī-rakṣaṇa-kāṅkṣiṇaḥ |

chāyāyām anugamya samyag abhayās tvad-vīrya-sūryātapa-

vyāptām apy avanīm aṭanti ripavas tyaktātapatrāḥ ||1419||

jayadevasya |

ā pūrvasmād viḍaujaḥ-karivamathu-payaḥ-sikta-sānor girīndrād

ā ca pratyak-payodher varuṇa-vara-vadhū-nābhi-niṣpīta-vāraḥ |

ā merorā ca setor avanitala-milan-mauli-visraṁsamāna-  
srag-dāmāno yad īyaṁ caraṇam aśaraṇāḥ paryupāsan narendrāḥ ||1420||

vasukalpasya |

**11. priyākhyānam**

saujanyāmbunidhe budha-priya guṇa-prākāra-dharma-druma-

prāroha-pratipanna-vatsala mahā-tyāgin vivekāśraya |

lakṣmyāvāsamanasvinī manasija-vyāpāra-dīkṣā-guro

svāmin muñja kim ity amuṁ janam upaspraṣṭum ||1421||

bhojadevasya | (Sk 1.86)

saujanyāṅkura-kanda-sundara-kathā-sarvasva sīmantinī-

cittākarṣaṇa-mantra-manmatha-suhṛt-kallola-vāg-vallabha |

saubhāgyaika-niveśa peśala-girām ādhāra dhairyāmbudhe

dharmādri-druma rājaśekhara-kave dṛṣṭo’si yāmo vayam ||1422||

abhinandasya | (Srk 1714)

saṅkalpe’ṅkuritaṁ dvipatritam atha prasthāna-velāgame

mārge pallavitaṁ puraṁ praviśataḥ śākhā-śatair udgatam |

bhrātar bhāvini darśane mukulitaṁ dṛṣṭe tu deve tvayi

protphullaṁ phalitaṁ ca samprati manorājya-drumeṇādya me ||1423||

chittapasya | (Srk 1435)

dvīndraṁ bhāti jagat-tridhāma gaganaṁ viśvaṁ caturdaivataṁ

pañcāmnāyam idaṁ ca vāṅ-maya-mayaṁ ṣaṭ-sāyako manmathaḥ |

saptāṁśaḥ parivatsaroṣṭa-jaladhi-sphāraṁ dharā-maṇḍalaṁ

dik-cakraṁ navanāyakaṁ kṣiti-pati-śreṣṭha tvayi bhrājati ||1424||

tasyaiva |

lakṣmī-keli-bhujaṅga jaṅgama-hare saṁkalpa-kalpa-druma

śreyaḥ-sādhaka-saṅga saṅgara-kalā-gāṅgeya baṅga-priya |

gauḍendra-prati-rāja-rājaka-sabhālaṅkāra-karṇārpita-

pratyarthi-kṣiti-pāla pālaka satāṁ dṛṣṭo’si tuṣṭā vayam ||1425||

jayadevasya |

**12. atyuktiḥ**

maulau dhāraya puṇḍarīkam amitaṁ tanvātmano vikramaṁ

cakrāṅkaṁ vaha pāda-padmam avaniṁ doṣṇā samabhyuddhara |

lakṣmīṁ bhrū-nikaṭe niveśaya bhava jyāyāndivaukaspater

viśvāntaḥ-karaṇaika-caura tad api jñāto hariḥ khalv asi ||1426||

chittapasya | (Sk 1.90, Smv 97.6)

dṛṁsa-jyotsnā-kumuda-viśade saikate’smin sarayvā

vāda-dyūtaṁ cirataram abhūt siddha-yūnoḥ kayościt |

eko brūte prathama-nihataṁ kaiṭabhaṁ kaṁsam anyaḥ

sa tvaṁ tattvaṁ kathaya bhavatā ko hatas tatra pūrvam ||1427||

tasyaiva |

haste kalpa-taruṁ mukhe himakaraṁ bāhvor anantāhvayaṁ

roṣe tat kila kālakūṭa-garalaṁ toṣe hari-preyasīm |

ojasyāvṛṇu nāma vāḍavam imām udghāṭya maryāditāṁ

ghoṣo’yaṁ tava nīradhe vanapate chadmāvatāre śramaḥ ||1428||

madimnasya |

unnidreṇa mayādya cintitam abhūd yatrāvatārā harer

ākhyātā daśa kīrtito’si na kathaṁ tatra tvam ekādaśaḥ |

tvac-cāritram agocaraṁ kavi-girāṁ jānann api kṣmāpate  
na prastaumi bhayena bhārata-kaveḥ kas tādṛśaṁ vakṣyati ||1429||

ācārya-gopīkasya |

bhūtyā rajjaya viśvam udvaha nakha-cchadmārdha-candraṁ padaṁ

dṛṣṭiṁ dhehi hṛdi sphuṭaṁ bhava vṛṣādhāro dvijihvaṁ tyaja |

saṁkruddho daha vidviṣāṁ pura-śataṁ durgānurāgojjhitaḥ

kṣoṇīnātha tathāpy udāra-caritair jñāto bhavānīśvaraḥ ||1430||

vasanta-devasya |

**13. citroktiḥ**

santaḥ kaṇṭakitāḥ kathaṁ yadi kṛtā niṣkaṇṭakā medinī

prakhyātā yadi te guṇāḥ katham atha prastauti doṣaṁ janaḥ |

nītāvādya-dhurandharo yadi bhavān kasmād anītiḥ prajā

vṛttaṁ deva na citram eva hi na cec citraṁ vidhatte katham ||1431||

samanta-bhadrasya |

kṣauṇīndra tyajati kṣamāṁ tvayi raṇe doḥ-śālino’py akṣamāḥ

pratarthiṣv atha kampamāna-tanuṣu tvaṁ cāpi kampākulaḥ |

tvaṁ gṛhṇāsi bhuvaḥ karaṁ mṛga-dṛśām ete’pi ca svarbhuvāṁ

tebhyas tebhyo’dhikaṁ nu kiṁ guṇibhir apy udgīyate yad bhavān ||1432||

dhoyīkasya |

ekas tridhā hṛdi sadā vasasīti citraṁ  
yo vidviṣāṁ ca viduṣāṁ ca mṛgīdṛśāṁ ca |

tāpaṁ ca saṁmada-rasaṁ ca ratiṁ ca tanvan  
śauryoṣmaṇā ca vinayena ca līlayā ca ||1433||

kasyacit | (Srk 1438, śrī-hanūmataḥ)

tvaṁ dvitrāṇi padāni gacchasi mahīm ullaṅghya yānti dviṣas

tvaṁ bāṇān daśa pañca muñcasi bahūny astrāṇi muñcanti te |

te devī-patayas tavāsi nihatās tvaṁ mānuṣīṇāṁ patis

te nindyās tava varṇanaṁ katham iti śrī-karṇaṁ nirṇīyatām ||1434||

vidyāpateḥ | (Sv 2516)

karṇaḥ sarva-śiro-gatas tribhuvane karṇena kiṁ na śrūtaṁ  
viśrāmyanti mṛgīdṛśām api dṛśaḥ karṇe na citraṁ kvacit |

āścaryaṁ punar etad eva yad ayaṁ niśchidra-san-maṇḍalaḥ  
saptāmbhonidhi-mekhalāṁ vasumatīṁ dhatte jagan-maṇḍalaḥ ||1435||

kasyāpi |

**14. kārya-garvaḥ**

pṛthur asi guṇaiḥ kīrtyā rāmo nalo bharato bhavān

mahati samare śatrughnas tvaṁ sadaiva yudhiṣṭhiraḥ |

iti sucaritair bibhrad rūpaṁ cirantana-bhūbhṛtāṁ

katham asi na māndhātā deva triloka-vidhāyy api ||1436||

vīrya-mitrasya | (Sv 2502, Srk 1417)

tvaṁ cen nātha kalā-nidhiḥ śaśadharas tat toyanāthā vayaṁ

maryādā-nidhir ambhasāṁ patir atha tvaṁ ced vayaṁ vāridāḥ |

sarvāśā-paripūrako jaladharas tvaṁ ced vayaṁ bhūruhaḥ

san-mārga-sthiti-viśrutas tvam iti cec chākhī vayaṁ cādhvagāḥ ||1437||

kasyacit | (Srk 1392)

labhyante yadi vāñchitāni yamunā-bhāgīrathī-saṅgame

deva preya-janas tavaiva bhavato bhartavyatāṁ vāñchati |

nanv etan-maraṇān na kiṁ nu maraṇaṁ kāyān mano-vicyuti-

dīrghaṁ jīva manas tvad-aṅghri-kamale kāyo’tra naḥ kevalam ||1438||

chittapasya | (Sk 2.356)

sevyaś cintāmaṇir vā suratarur athavā rohaṇo vā girīṇāṁ

bhartā vā jāta-kope tvayi nikhila-mahā-dāna-nirvāja-vīre |

ekaś caitanya-śūnyas tyajati kaṭhinatāṁ nāparaś cheda-khedaṁ

dhatte’nyaḥ kiṁnarāṇām adhipatir aparaḥ kas tvayābhyarthanīyaḥ ||1439||

śaraṇasya |

prītas tvaṁ veda-vādair mama tu niravadhir nātha nirveda-vādaḥ

sākūtas tvaṁ kalāsu pratidina-vikalā vṛttir ekā mamaiva |

sādhyas tvaṁ bhāva-śuddhyā mama tu vijayate ko’py abhāvas tad itthaṁ

līlā-rāmo guṇānāṁ mama viguṇa-nidheḥ kaur upāyair upāsyaḥ ||1440||

tasyaiva |

**15. deśāśrayaḥ**

bhūpālāḥ śaśi-bhāskarānvaya-bhuvaḥ ke nāma nāsāditā

bhartāraṁ punar ekam eva hi bhuvas tvām eva manyāmahe |

yenāṅgaṁ parimṛdya kuntalam apākṛṣya vyudasyāyataṁ

colaṁ prāpya ca madhya-deśam acirāt kāñcyāṁ karaḥ pātitaḥ ||1441||

vidyāyāḥ |

helā-nirjita-kāma-rūpa sahasā kṛtvākulān kuntalāṁś

cola-dhvaṁsanam aṅga-mardanam api drāg eva sampādyate |

nirjityaiva ca madhya-deśam acirāt kāñcyāṁ karaḥ pātito

nitvaivaṁ vaśatāṁ priyeṇa bhavatābhīkena bhūr bhujyate ||1442||

śabdārṇavasya |

deva tvaṁ kila kuntala-graha-ruciḥ kāñcīm apāsārayan

kṣiptaḥ kṣipta-kara-grahaḥ prahaṇanaṁ prārabdham aṅgeṣv api |

ity ākūta-juṣas tava stava-kṛtā vaitālikenodite

lajjante pramadāḥ parasparam abhiprekṣyārayo bibhyati ||1443||

kasyacit | (Srk 1430)

bhrū-kṣepād gauḍa-lakṣmīṁ jayati vijayate keli-mātrāt kaliṅgāṁś

cetaś cedi-kṣitīndos tapati vitapate sūryavad durjaneṣa |

svecchān mlecchān vināśaṁ nayati vinayate kāma-rūpābhimānaṁ

kāśī-bhartuḥ prakāśaṁ harati viharate mūrdhni yo māgadhasya ||1444||

śaraṇa-devasya |

tvaṁ colollola-līlāṁ kalayasi kuruṣe karṣaṇaṁ kuntalānāṁ

tvaṁ kāñcinyañcanāya prabhavati rabhasād aṅga-saṅgaṁ karoṣi |

itthaṁ rājendra vandi-stutibhir upahitotkampam evādya dīrghaṁ

nārīṇām apy arīṇāṁ hṛdayam udayate tvat-padārādhanāya ||1445||

jayadevasya |

**16. dānam**

katiṣu na kṛtā sevā ke vā na vāg-vibhavaiḥ stutās

tṛṇam api guṇa-prītaḥ prādān na ko’pi vipaścitām |

ayam iha paraṁ duḥkha-jvālā-kalāpam akhaṇḍayat  
kanaka-payasāṁ dhārā-daṇḍair akāṇḍa-ghanāghanaḥ ||1446||

silhanasya |

pūrṇo’gre kalaso vilāsa-vanitā smerānanā kanyakā

dāna-klinna-kapola-paddhatir ibho gaura-dyutir gaur vṛṣaḥ |

kṣīri-kṣmāruhi vāyaso madhura-vāg-vāmā śiveti dhruvaṁ

tvāṁ pratyuccalatāṁ narendra-tilaka prādurbhavanty arthinām ||1447||

parameśvarasya | (Srk 1449)

vistīrṇaḥ paripanthi-kaṇṭaka-śatāstīrṇo duradhvāntaraḥ

krūraśvāpada-koṭi-saṅkaṭa-śilā śailāṭavī laṅghitā |

prāptā tvat-kaṭakopa-kaṇṭa-taṭinī datto nivāpāñjalir

dāridryāya nakāra-mūka-nṛpate duṣṭo’si tuṣṭā vayam ||1448||

rājokasya |

vāsaḥ svarṇa-gṛheṣu sakhyam amaraiḥ kalpa-drumāṇāṁ vane

krīḍā svarga-vadhū-gaṇaiḥ saha sudhā-kaṇṭhaṁ mudā pīyate |

ruṣṭenedam akāri deva bhavatā hatvā raṇe vairiṇāṁ

tuṣṭaḥ preṣya-janāya vedmi na paraṁ gauḍendra kiṁ dāsyasi ||1449||

dharma-yogeśvarasya |

tvan-netre’pi tavānane’pi bhavataḥ pāṇāv api tvat-pade’py

asti smera-saroja-sauhṛda-samākṛṣṭaiva padmālayā |

yan-nītā nija-bhāvam arthibhir asau tvad-dṛṣṭi-pātais tvad-ā-

deśāt tvat-kara-vibhramair api bhavat-pāda-prasādād api ||1450||

śaraṇasya |

**17. daridra-bharaṇam**

yeṣāṁ veśamasu kambu-karpara-calat-tarku-dhvanir duḥśravaḥ

prāg āsīn naranātha saṁprati punas teṣāṁ tavānugrahāt |

ṣaḍ-jādi-krama-raṅgad-aṅguli-calat-pāṇi-skhalat-kaṅkaṇa-

śreṇī-nisvana-māṁsalaḥ kala-girāṁ vīṇā-ravaḥ śrūyate ||1451||

bhāsokasya | (Srk 1394, kasyacit)

karpāsāsthi-pracaya-nicitā nirdhana-śrotriyāṇāṁ  
yeṣāṁ vātyāpravitata-kuṭī-prāṅgaṇāntā babhūvuḥ |

tat-saudhānāṁ parisara-bhuvi tvat-prasādād idānīṁ  
krīḍā-yuddha-cchidura-yuvatī-hāra-muktāḥ patanti ||1452||

śubhāṅkasya | (Srk 1390)

bālās tāla-mahīruho ghana-dala-snigdhā gṛha-prāṅgaṇe

sūkṣmebhyas tava sandiśanti suciraṁ jīva prasanne tvayi |

karṇālaṅkṛtakena komala-dalaṁ muñcanti no nirdayā

niḥsva-śrotriya-vallabhāḥ śruti-yuge haima-sphurat-kuṇḍalāḥ ||1453||

umāpateḥ |

ucchidrāṇi digambarasya vasanāny ardhāṅgināsvāmino  
ratnālaṁkṛtibhir viśoṣita-vapuḥ-śobhā-śataṁ subhruvaḥ |

paurāḍhyāś ca purīḥ śmaśāna-vasater bhikṣā-bhujo’py akṣamā-  
lakṣmīṁ na vyatanod daridra-bharaṇeṣv ajño hi senānvayaḥ ||1454||

umāpati-dharasya |

muktāḥ kārpāsa-bījair marakata-śakalaṁ śāka-patrair alāvū-

puṣpai rūpyāṇi ratnaṁ pariṇati-bhiduraiḥ kukṣibhir dāḍimīnām |

kuṣmāṇḍī-vallarīṇāṁ vikasita-kusumaiḥ kāñcanaṁ nāgarībhiḥ

śikṣyante tvat-prasādād bahu-vibhava-juṣāṁ yoṣitaḥ śrotriyāṇām ||1455||

tasyaiva |

**18. atidānam**

kūjat-kokila-kākalī-śruti-sukhī nidrāti kalpa-drumas

tṛptā bāla-tṛṇena kāma-surabhī romantham abhyasyati |

dātuṁ nātha sadā samīhita-phalaṁ lagno’si netre’rthināṁ

baddhas tarhi cirāya rohaṇa-gireṣ ṭaṅka-vraṇer aṅkuraḥ ||1456||

kāmadevasya |

arthi-bhraṁśa-bahūbhavat-phala-bhara-vyājena kubjāyitaḥ

satyasminn atidāna-bhāji katham apy āstāṁ sa kalpa-drumaḥ |

āste nirvyaya-ratna-saṁpad-udayodagraḥ kathaṁ yācaka-

śreṇī-varjana-duryaśo-niviḍita-vrīḍas tu ratnācalaḥ ||1457||

śrī-harṣasya | (Nc 12.67, Sv 2517)

jāne vikrama-vardhana tvayi dhanaṁ viśrāṇayaty arthināṁ

bhāvī śoṇa ivopalair upacito ratnair agādho’mbudhiḥ |  
utpaśyāmi ca rohaṇair maṇi-bharair bāṣpāyamāṇodaraḥ

pākotpīḍita-dāḍimī-phala-dṛśāṁ kaiścid dinair yāsyati ||1458||

ḍimbokasya | (Srk 1437)

bhrātaś cakra vyapanaya śucaṁ preyasī-viprayogād

ādhi-vyādhir na khalu rajanīṁ prāpya bhāvī punas te |

dānair nānyaḥ kalaya kurute kāṁcanādreḥ samāptir

bhāviny asmad-dina-katipayair vāsarādvaita-siddhiḥ ||1459||

sāgarasya |

anviṣyadbhir ayaṁ cirāt katham api prārthyeta yady arthibhir

nātha tvaṁ punar arthinaḥ pratidinaṁ yatnāt samanviṣyasi |

prāptau cintita-mātrakaṁ dadad asau cintātirikta-pradaṁ

tvām ālokya vidīryate yadi na tad-grāvaiva cintāmaṇiḥ ||1460||

chittipasya |

**19. vikramaḥ**

deve nirbhara-sāhasaika-rasike niḥśaṅka-vīre’dhunā

niḥsīma-prasare niaṅkuśa-matau jñāne manāṅ nirdaye |

niḥsaṁpatti nirāyudhaṁ niraśanaṁ nirbhūmi niḥsainikaṁ

nistejaś ca nirāśrayaṁ ca nikhilaṁ tad-rājakaṁ vartate ||1461||

vasukalpasya |

mat-paryanta-vasundharā-vijayine muktādi-ratnaṁ mayā-

ttavyaṁ ḍhaukitam eva so’ham adhunā jāto’smi niṣkiñcanaḥ |

ity ullāsita-bāhu-vīcir udayān mārtaṇḍa-bimba-cchalāt

prātas tapta-kuṭhāram eṣa vahate deva tvad-agre’mbudhiḥ ||1462||

kasyāpi | (Srk 1397)

śāstraiḥ śatru-śirodhita-kṣaṇa-kalā-tīkṣṇojjvalaiḥ kiṁtarām

adyāpi kṣiti-pāla-lakṣaṇa-dharau kliśnāsi kāntau karau |

tādṛk-krūra-kaṭākṣa-vīkṣaṇa-milan-maurvīkam urvī-tale

soḍhā kas tava deva kopa-kuṭilaṁ bhrū-kārmukaṁ bhūpatiḥ ||1463||

karañja-yogeśvarasya |

yady aṅkeṣu karāḥ śataṁ pratikaraṁ yady aṅgulīnāṁ śataṁ

pratyekaṁ yadi parva-sandhiṣu bhavanty etāsu rekhāḥ śatam |

śakyante nipuṇais tadā gaṇayituṁ yena svador-vikramair

utkhātāḥ kati ropitāḥ kati kati vyāpāditāḥ kṣmā-bhujaḥ ||1464||

vāmadevasya |

śikṣante cāṭuvādān vidadhati yavasān ānane kānaneṣu

bhrāmyanti jyākiṇāṅkaṁ vidadhati śibiraṁ kurvate parvateṣu

abhyasyanti praṇāmaṁ tvayi calati camū-cakra-vikrānti-bhāji

prāṇa-trāṇāya deva tvad-ari-nṛpatayaś cakrire kārmaṇāni ||1465||

jayadevasya |

**20. pauruṣam**

samāje samrājāṁ sadasi viduṣāṁ dhāmni dhanināṁ

nikāye nīcānām api ca ramaṇīnāṁ pariṣadi |

kathaṁcid yatra smaḥ kṣaṇam itathayas tatra śṛṇumaḥ

sphurad-romodbhedāḥ subhaga bhavataḥ pauruṣa-kathāḥ ||1466||

chittapasya |

daivena tvad-ares tavāpi sadṛśī prāyaḥ parājeṣyate

nānyeneti kila dvayor api lipir nyastāḥ lalāṭe dhruvam |

bhūyān artha-kṛtas tu samprati tayor bhedo’yam unmīlati

sthāne pauruṣam āśrayanti kṛtino daive nirasyādaram ||1467||

laṅga-dattasya |

vāhū dvāv idam ekam eva bhuvanaṁ kas tatra vīro rasaḥ

sāmrājyasya ca pūrva-pūruṣa-bhuja-kṣuṇṇasya kiṁ na priyam |

ity ūrjasvala-pauruṣasya puruṣa-prāyaṁ jagat paśyato

yasyātmāpi na mānino bahu-mataḥ kutretare kṣatriyāḥ ||1468||

śuṅgokasya |

gandhebha-skandha-kaṇḍū-mada-guru-marud-ullola-lauhitya-khelad-

vīcī-vācāla-kālācala-ripu-śaśinā keli-talpe niṣaṇṇāḥ |

kāminyaḥ sainikānāṁ vidhuta-vidhuratābhītayo gīta-bandhair

yasya prāgjyotiṣendra-praṇati-parigataṁ pauruṣaṁ prastuvanti ||1469||

umāpati-dharasya |

bhīṣmaḥ klībakatāṁ dadhāra samiti droṇena muktaṁ dhanur

mithyā dharma-sutena jalpitam abhūd duryodhano durmadaḥ |

chidreṣv eva dhanañjayasya vijayaḥ karṇaḥ pramādī tataḥ

śrīmann asti na bhārate’pi bhavato yaḥ pauruṣair vardhate ||1470||

jayadevasya |

**21. śauryam**

vyāyāmocita-bāhu-sāhasa-vaśād eko’pi kopotkaṭaṁ

vakṣasy utkaṭa-soḍha-sāyaka-bharo bhindan bahūn vidviṣaḥ |

tvaṁ yasmād ayaśas ta eva samiti trasto na śastra-kṣatais

tenaivāyaśasaḥ parigraham amī muktāyudhāḥ kurvate ||1471||

kamala-guptasya |

ayaṁ senottaṁsaḥ kara-kṛta-kṛpāṇo raṇa-bhuvi

dviṣad-bhūmī-pālāḥ kim apasarata prāṇa-kṛpaṇāḥ |

kim abhyarthyaḥ pṛthvī-dhara-kuhara-vāso’dya bhavatāṁ

na kiṁ hṛdyā vidyādhara-nagara-nīlotpala-dṛśaḥ ||1472||

kasyacit |

kaḥ śailān gilati kṣamāṁ calayati kṣārāmbudhau dhāvati

ko vā cumbati sūrya-bimbam anala-jvālāṁ samāliṅgati |

līlollāsita-kṛtta-mastakam iva vyālola-jihvā-lataṁ

kas tvāṁ kāñcana-bhṛṅga-saṅgara-jaya-śrī-ghoṣaṇā-ghoṣaṇāḥ ||1473||

karañja-dhanañjayasya |

deva tvat-tat-pratāpa-jvalana-kavalitāḥ sarvato dahyamānair

aṅgair yuktaṁ yad ete hima-giri-śikharotsaṅgam īyur narendrāḥ |

kiṁ tu tvac-chaurya-līlām anuharati puraḥ siṁha-yūnāṁ nikāye

tatrāpy ātaṅka-bhājaḥ kva nanu vidhi-hatāḥ sthairyam āsādayanti ||1474||

yuvarāja-divākarasya |

no ko’pi ślokaḥ ||1475||

**22. pratāpaḥ**

kūrmaḥ pādo’sya yaṣṭir bhujaga-patir asau bhājanaṁ bhūta-dhātrī

tailotpūrāḥ samudrāḥ kanaka-girir ayaṁ vṛtta-varti-prarohaḥ |

arciś caṇḍāṁśu-rocir gagana-malinimā kajjalaṁ dahyamānā

śatru-śreṇī pataṅgā jvalati raghupate tvat-pratāpa-pradīpaḥ ||1476||

śrī-hanūmataḥ | (Spd 1248, Smv 97.47, Srk 1457)

tādṛg-dīrgha-viriñci-vāsara-vidhau jānāmi yat-kartṛtāṁ

śaṅke yat-pratibimbam ambudhi-payaḥ pūrodare bāḍavaḥ |

tat-tādṛk-pratipakṣa-rājaka-yaśas tārāḥ parābhāvukaḥ

kāsām asya na sa pratāpa-tapanaḥ pāraṁ girāṁ gāhate ||1477||

kavi-paṇḍita-śrīharṣasya | (Nc 12.11, Sv 2527, Smv 97.48)

niṣpiṣṭa-pratirāja rājati sajātīya-trayaṁ tejasām

aurvaś cāgni-riraṁmadaś ca bhavataś caiṣa pratāpānalaḥ |

ādyo mādyati vāribhir jala-nidher ambhomucāṁ madhyamaḥ

pratyarthi-kṣitipāla-yauvana-dṛśām udgatvarair antimaḥ ||1478||

hareḥ |

vaṁśottaṁsam aśoka-saṅkulam atiproddāma-bāṇāsanaṁ

dṛpyad-dvīpi camac-camūru ninadahanti bhramat-khaḍgi ca |

yasyojjāgara-nāgaraṅgam abhitaḥ puṁnāga-puṇyāśrayaṁ

jagrāha pratirājakaṁ vanam abhi kruddhaḥ pratāpānalaḥ ||1479||

śuṅgokasya |

eka-dvi-tri-kalākrameṇa śaśinaṁ gṛhṇan vimuñcann ayaṁ  
yac-caṇḍa-dyutir ātanoti bhagavān adyāpi cāndrāyaṇam |

devaitad bhavadīya-bhāsvara-bhuja-stambha-pratāpānala-  
spardhāyai krama-bhukta-lāñchana-paśor naitat punaḥ setsyati ||1480||

ācārya-gopīkasya |

**23. tejaḥ**

śuṣyanty eva payodhayo na maṇayaḥ kuryuḥ padaṁ ced adhaḥ

śuṣyaty aṇḍam apīdam ambuja-bhuvo mantrā bhaveyur na cet |

kiṁ caite kaṇaśaḥ sphuṭanti girayo dadhyur na ced auṣadhīs

tejobhis tava deva bhūr api bhuja-cchāyāsu viśrāmyati ||1481||

hareḥ |

tvat-tejaḥ-savitā pitāmaha-purīm adhyāsta yal-līlayā

yac cakre bhujendra-sadmasu tamaś chedaṁ na tatrādbhutam |

citraṁ yat paripanthi-pārthiva-mukhāmbhojāny anujjāgarī-

kurvāṇas trijagad-vilaṅghana-paro nāstācalaṁ cumbati ||1482||

śrīkarasya |

pītvā sāndratamaṁ tamas timirahā devaḥ prasūte yamaṁ

kālindīṁ ca śanaiścaraṁ ca timirāhārānusārād iva |

tejas tv asya punar virodhi-vasudhā-pālāṅganā-kajjalāny

ācāmad-guru-garbha-hūṇa-taruṇī-gaṇḍāvadātaṁ yaśaḥ ||1483||

ācārya-gopīkasya |

ekaṁ dhāma śamīṣu līnam aparaṁ sūryopala-jyotiṣāṁ  
vyājād-adriṣu gūḍham anyad udadhau saṁgupta-maurvāyate |

tvat-tejas-tapanāṁśu-māṁsala-samuttāpena durgaṁ bhayād  
vārkṣaṁ pārvatam audakaṁ yadi yayus tejāṁsi kiṁ pārthivāḥ ||1484||

jayadevasya |

vyomany ulkety araṇye dava iti baḍavā-vahnir ity ambu-rāśau

pakṣeṣu kṣmā-dharāṇāṁ pavir iti taḍid ity ambuvāhāvalīṣu |

bhālotsaṅge purārer nayanam iti punar bhāvi-kalpānta-kāle

kālāgniś ceti deva trijagati bhavanas tejasaḥ sphūrjitāni ||1485||

śubhāṅkasya |

### 24. hastī

bhūr-bhūdāra-radāṅkureṇa jaladher antaḥ puravoddhṛtā

prāg evābhram u vallabhasya daśanair bhinno himānī-giriḥ |

itthaṁ deva nijoṣmaṇā tava gajaḥ kṣuṇṇaṁ vapur vījayan

karṇābhyāṁ kara-yantra-muktamathu-syandair ayaṁ siñcati ||1486||

bhaṭṭa-śālīya-pītāmbarasya |

etad deva yaśaskaraṁ narapater yat taskare nigraho  
dīrghaṁ jīva yathāparādha-madhuraṁ daṇḍaṁ jagaty āvahan |

yenāyaṁ paripanthi-pārthiva-vadhū-sindūra-cauras tvayā  
baddhaś ca pratidaṇḍa-bhairava-karī kṣiptaś ca kārāgṛhe ||1487||

śuṅgokasya |

ugrāvagrāha-magnā kuśa-dhuvana-dhutādhoraṇāsphālitāṅgaiḥ  
pratyagroddaṇḍa-śuṇḍoḍḍa-maraṇa-samara-trasta-diṅ-nāga-cakraiḥ |

ālokyālokya śailān uru-caraṇa-raṇa-cchṛṅkhalāghaṭṭayadbhir

yasyāśā-bhitti-jetur mada-kala-karibhiḥ kvāpi na prāpi raṅgaḥ ||1488||

mahānidhi-kumārasya |

ayam ayam asāv ākarṇyārāt prati-dvipa-ḍiṇḍimaṁ

mada-kaluṣite netre mārjann udasta-karārgalaḥ |

agaṇita-sṛṇiḥ krodha-stabdhāyata-śruti-pallavaḥ

praviśati nṛpasyāntaḥ-kakṣāṁ javād arim udgaraḥ ||1489||

viriñceḥ |

sindūra-dyuti-mugdha-mūrdhani dhṛta-skandhāvadhi-śyāmike

vyomāntaḥ-spṛśi sindhure’sya samarārambhoddhure dhāvati |

jānīmo’nupada-pradoṣa-timira-vyāmiśra-sandhyādhiye-

vāstaṁ vānti samasta-bāhuja-bhujā-tejaḥ sahasrāṁśavaḥ ||1490||

kavi-paṇḍita-śrīharṣasya | (Nc 12.36, Smv 101.8)

**25. aśvaḥ**

ākarṣann iva gāṁ vamann iva khurān paścārdham ujjhann iva

svīkurvann iva khaṁ pibann iva diśaś chāyām amarṣann iva |

sāṅgāra-prakarāṁ spṛśann iva dharāṁ vātaṁ sam aśnann iva

śrīman-nātha sa vāji-rāṭ tava kathaṁ mādṛg-girāṁ gocaraḥ ||1491||

chittapasya | (Sv 2419, Spd 583)

kiyat padaṁ viṣṇupadaṁ mama krame

dharā varākī ca payodhirodhitā |

itīva helā-vinatoru-kandharaḥ

karoty ayaṁ maṇḍalikārayaṁ hayaḥ ||1492||

haridattasya | (Smv 102.1)

prayātum asmākam iyaṁ kiyat padaṁ

dharā tad-ambhodhir api sthalāyatām |

itīva vāhair nija-vega-darpitaiḥ

payodhi-rodha-kṣamam adbhutaṁ rajaḥ ||1493||

śrīharṣasya | (Nc 1.69, Smv 102.8)

dhūlībhir divam andhayanvadhirayann āśāḥ khurāṇāṁ ravair

vātaṁ saṁyati khañjayan java-jayaiḥ stotṝn guṇair mūkayan |

dharmārādhana-saṁniyukta-jagatā rājñām unādhiṣṭhitaḥ

sāndrotphāla-miṣād vigāyati padā spraṣṭuṁ turaṅgo’pi gām ||1494||

tasyaiva | (Nc 12.99, Sv 2601, Smv 102.10)

kṣauṇī naḥ kṣitipāla-mauli-mahiṣī dyaur devakī-nandana-

syāṅghriḥ kvāṅghrir ihāsyatām iti manaś cintā-namat-kandharaḥ |

aṅgāny aṅga-latāsu bhaṅgura-khura-nyāsaiḥ samāveśayann

utkrośann iva vāridhīn adhicalaty uccais tavāyaṁ hayaḥ ||1495||

ākāśa-pālīya-śālūkasya |

**26. naukā**

bhṛṅgair nāvikasaṁnibhaiḥ parigataṁ śuddhānta-vāmabhruvāṁ

karṇa-bhraṣṭam avekṣya keta-kadalaṁ vāpī-jale santarat |

śrīmat-sāhasa-malla-vīra bhavato nau-sārtham antaḥ smarann

uttrasto’dya punaḥ karoti salila-krīḍāṁ na gauḍādhipaḥ ||1496||

vasukalpasya |

jita-pavana-javābhir naubhir āskandya sadyas

tridivam api vijetuṁ nākṣamaḥ kṣatriyo’yam |

yadi na śirasi bhargaḥ svargiṇāṁ bhāga-dheyair

dadhad-amara-dhunīṁ syād antarāle’ntarāyaḥ ||1497||

śuṅgokasya |

naukābhinīta-jala-keliṣu kenipāta-

pātocchalat-salila-śīkara-saṁcayena |

deva tvayā viracito nabhasi pragalbha-

vācāla-vīci-valitaḥ pracalaḥ payodhiḥ ||1498||

harivaṁśasya |

nakhāṅkaṁ nārīṇām anila-lulitaṁ ketaka-dalaṁ

kalām indoḥ patraṁ pariṇati-viśīrṇa-jalaruhām |

nirīkṣante yasya druta-milita-naukāṭaka-ghaṭā-

haṭhākṛṣṭi-bhraṣṭāś cakitam iva kāśī-jana-padāḥ ||1499||

umāpati-dharasya |

naukā-nirgama-kenipātapatanodañcat-payo-bindubhir

dhārālāpair viparīta-vṛṣṭiṣu kathā-vṛddho na vṛddha-śravāḥ |

kiṁ ca dveṣi-pure purandara-purīvastrāñcalī-kuṅkuma-

kṣoda-kṣālana-vāri-pāta-rudhira-bhrānto janas tāmyati ||1500||

narasiṁhasya |

**27. senā**

bhūr-bhūpāla-camū-padeu gaganaṁ senā-rajo-rājiuṁ

śrānta-dvei-kalevareu maruto naukā-talev abdhayaḥ |

tejas tejasi līnam astu bhavataḥ kiṁtv anyad ācakṣmahe

sṛṣṭiḥ sraṣṭur ihāstam eṣyati mahā-bhūtair vinā pañcabhiḥ ||1501||

śrī-kaṇṭhasya |

nityaṁ nistṛṇa-pallave pathi nirālambe vrajan vājibhiḥ

khinna-khinna-turaṅga-karuṇākṛṣṭo vivasvānayan |

yāyād apy avatīrya nirjara-pathād eṣā samantān na ced

adya tvad-gajatāgalan madajalair jambālinī medinī ||1502||

karañja-yogeśvarasya |

tvat-sainya-glapitasya pannaga-pater acchinna-dhārā-kramaṁ

visphārāyata-śālini pratiphaṇaṁ phenāmbhasi bhraśyati |

deva kṣmāvalaya-prabho phaṇi-kulaiḥ pratyagram ekottara-

sthūla-stambha-sahasra-dhāritam iva kṣmā-cakram ālokyate ||1503||

vasukalpasya | (Srk 1425)

śeṣaṁ kleśayituṁ diśaḥ sthagayituṁ peṣṭuṁ dharitrī-bhṛtaḥ

sindhūn dhūli-bhareṇa kardamayituṁ tair eva roddhuṁ nabhaḥ |

nāsīre ca muhur muhuś calacalety ālāpa-kolāhalān

kartuṁ nātha varuthinīyam avanīṁ jetuṁ punas tvad-bhujau ||1504||

tasyaiva | (Srk 1426)

aho sthairyaṁ teṣāṁ prakṛti-niyamebhyaḥ sukṛtināṁ

pratijñāta-tyāgo nahi bhavati kṛcchre’pi mahati |

tathā hi tvat-senābhara-namita-dhātrī-bhara-dalat

kaṭāho’pi svāṅgaṁ kim u kamaṭha-nāthaś calayati ||1505||

**28. khaḍgaḥ**

deva tvaṁ malayācalo’si bhavataḥ śrīkhaṇḍa-śākhī bhusas

tasmin kāla-bhujaṅgamo nivasati sphūrjat-kṛpāṇa-cchalāt |

eṣa svāṅgam anargalaṁ ripu-taru-skandheṣu saṁghaṭṭayan

dīrghaṁ vyoma-visāri-nirmala-yaśo nirmokam unmuñcati ||1506||

chittapasya | (Smv 97.33)

tulyā bāṇa-kṛpāṇayor anugatiḥ kṣīṇānanao na kvacit

koṣaṁ me harati prayacchati sadā lakṣaṁ raṇe patriṇe |

itthaṁ deva kunāyakatvam asakṛd buddhvaiva yuddheṣv asiḥ

kṛtvā sandhim upoḍha-vepathur atikrodhād viveśa dviṣaḥ ||1507||

laṅga-dattasya | (Smv 97.51)

dvābhyām eva jitaṁ dvayoḥ param amūny aṅgāni bhūmi-bhara-

ślāghya-śrīṇi gṛṇanti samprati bhavatsv aṅgasya kūrmasya ca |

yat kampe kṣitipāla-śatru-vasudhā-cakraṁ samutkampate

nirvyājaṁ nipatanti ca kṣitibhṛtāṁ viṣvak-śiraḥ-śreṇayaḥ ||1508||

cūḍāmaṇeḥ |

yaśaḥ putraṁ deva tvad-asi-latikāsūta samare

samīras tad-dhūlī-paṭala-paṭa-vāsaṁ vikirati |

śivā yāyanty uccair aṭati ca kabandhāvalir abhūd

arātīnāṁ mokṣaḥ sapadi bhava-bandha-vyatikarāt ||1509||

vidyāyāḥ |

No verse ||1510||

**29. āścarya-khaḍgaḥ**

devaḥ sva-stutir astu nāma hṛdi naḥ sarve ca santvāgamās

tīrthaṁ na kvacid īdṛg atra bhavati tvat-khaḍga-dhārā yathā |

yām ekaḥ sva-śarīra-śuddhi-rasiko mūrdhnā pratīcchann arir

dvaividhyād anu pañcatāṁ tad anu ca traidaśyam āpa kṣaṇāt ||1511||

rathāṅgasya | (Smv 97.68, Srk 1396)

śākhāḥ pañca tavodgatā bhujataros tābhis tathaikaṁ dhṛtaṁ

sambhūyaiva kilāsi-patram abhavat tatrāpi citrāntaram |

viśva-vyāpi-yaśaḥ-prasūnam akhila-vyāpa-cchide śrīphalaṁ

chāyāṁ kiṁ kathayāmi yatra nikhilaṁ viśrāmyati kṣmā-talam ||1512||

laṅga-dattasya |

apanaya mahā-mohaṁ rājann anena tavāsinā

kathaya kuhakāścaryaṁ kvedaṁ kathaṁ kva ca śikṣitam |

yad ari-rudhiraṁ pāyaṁ pāyaṁ kusumbha-rasāruṇaṁ

jhaṭiti vamati kṣīrāmbhodhi-pravāhasitaṁ yaśaḥ ||1513||

dakṣasya | (Srk 1015)

udyāty eva suhṛt-kulaṁ pratibalaṁ yāty eva nīcaistarām  
āyānty eva yaśaḥ-śriyaḥ pratidiśaṁ yānty eva sat-kīrtayaḥ |

yenaikena mukhāgra-pāṭitatanūbhūtārdra-koṭi-śriyā  
sarvāścarya-mayaḥ sa eva jayati tvat-khaḍga-dhārā-pathaḥ ||1514||

śuṅgokasya |

śrīkhaṇḍa-mūrtiḥ saralāṅga-yaṣṭir

mākandam āmūlam aho vahantī |

śrīman bhavat-khaḍga-tamāla-vallī

citraṁ raṇe śrīphalam ātanoti ||1515||

jayadevasya |

**30. kupita-khaḍgaḥ**

paryaṅko rāja-lakṣmyā harita-maṇi-mayaḥ paurṣābdhes taraṅgo

bhagna-pratyarthi-vaṁśolbaṇa-vijaya-karis tyāna-dānāmbu-paṭṭaḥ |

saṁgrāma-trāsa-tāmyan-narapati-suyaśo-rājahaṁsāmbuvāhaḥ

khaḍgaḥ kṣmāsau vidallaḥ samiti vijayate mālavākhaṇḍalasya ||1516||

kasyacit |

vīra-śrī-veṇi-bandho bhuja-bhujaga-phaṇā śatruṣu bhrū-patākā

devasya preta-bhartuḥ sphurad-uru-pṛtanā-dvipinī vīci-daṇḍaḥ |

krodhāgner dhūma-vartiḥ sura-yuvati-dṛśāṁ śṛṅkhalā-dāma dīrghaṁ

lakṣmī-līlā-kaṭākṣaḥ parti-samaram abhūd yasya jaitraḥ kṛpāṇaḥ ||1517||

rājaśekharasya | (Br 3.48)

dṛpyat-pratyarthi-pṛthvī-pati-vitata-yaśaḥ-kaumudī-kṛṣṇa-pakṣo

lakṣmī-saṁcāra-dūtaḥ sura-nara-nagarārambha-nirvighna-yaṣṭiḥ |

saṁgrāmāmbhodhi-mādyad-bhujaga-phaṇā talpa-kalpānta-kṛṣṭa-

khaḍgas te devajīyād ayam udita-mahī-maṇḍalākhaṇḍalasya ||1518||

śāntyākarasya |

asyāsir bhujagaḥ sva-kośa-suṣirākṛṣṭaḥ sphurat-kṛṣṇimā

kamponmīlad-arāla-nīla-rasanaḥ keṣāṁ bhiye na dviṣām |

saṁgrāmeṣu nijāṅgulī-maya-mahā-siddhauṣadhī-vīrudhaḥ

parvāsye viniveśya jāṅgulikatā yair nāma nālambitā ||1519||

kavi-paṇḍita-śrīharṣasya | (Nc 12.96, Smv 97.49)

līlottaṁsa-tamāla-vallir avaner etat-pratāpānala-

sphūrjad-dhūma-śikhā krudhākula-tanoḥ kālasya jihvāñcalaḥ |

vairi-straiṇa-vilocanāñjana-lipi-stenas tamo-mandiraṁ

nidrāṇasya kaleḥ sa tasya nṛpateḥ khaḍgo na vāg-gocaraḥ ||1520||

yuvarāja-divākarasya |

**31. cāpaḥ**

jyāṁ bibhrad-bhujago bhujaṅgama-yuvā cāpas tavāsmin punaḥ

śete kuṇḍalite vipakṣa-kaṣaṇo nārāca-nārāyaṇaḥ |

bibhrāṇā hṛdayena yaṁ kṣaṇam api kṣoṇībhujo bhejire

bhittvāmbhoruha-bandhu-bimbam acirād ānanda-sāndraṁ mahaḥ ||1521||

ācārya-gopīkasya |

yaḥ pṛṣṭhaṁ yudhi darśayaty aribhaṭa-śreṇīṣu yo vakratām

asminn eva bibharti yaś ca kirati krūra-dhvaniṁ niṣṭhuraḥ |

doṣaṁ tasya tathāvidhasya bhajataś cāpasya gṛhṇan guṇaṁ

vikhyātaḥ sphuṭam eka eṣa nṛpatiḥ sīmā guṇa-grāhiṇām ||1522||

kavi-paṇḍita-śrīharṣasya | (Nc 12.97, Sv 2508)

bhuje’pasarpaty api dakṣiṇe guṇaṁ

saheṣuṇādāya puraḥ prasarpiṇe |

dhanuḥ-parīrambham ivāsya saṁmadān

mahāhave yacchati vāma-bāhave ||1523||

tasyaiva | (Nc 12.64, Sv 2525)

bhrū-cāpa-prahitena dṛṣṭi-viśikhenaivāsya vidveṣiṇo

dhvastāḥ pūrvam atas tadīya-dalane saṁbhāvi me duryaśaḥ |

ity ālocya karāmbujārcitam api nyastaṁ purastād api

drāg jātaṁ samareṣu yasya niviḍa-vrīḍā-vinamraṁ dhanuḥ ||1524||

gotithīya-divākarasya |

prāg-aṣṭādaśa-parva bhāratam idaṁ nirmāya karmādbhutaṁ

bhūpānām anapāya-pauruṣam iha vyāsena yat kīrtitam |

saṁgrāmāṅgaṇa-sīmni samyag adhunā deva tvadīyo bhujas

tat-parva-traya-bandhureṇa dhanuṣā vyākartum eṣa kṣamaḥ ||1525||

jalacandrasya |

**32. prayāṇam**

nṛpati-mukuṭa-ratnaṁ tvat-prayāṇa-praśastiṁ

prabala-bhara-nimajjad-bhūdharākrānta-bhogaḥ |

likhati daśana-ṭaṅkair utpatadbhiḥ patadbhir

jaraṭha-kamaṭha-bhartuḥ karpare sarpa-rājaḥ ||1526||

tripurāri-pālasya |

dig-yātrāsu tadīya-sainika-bhara-kṣubdhābdhi-kolāhala-

trasta-śrī-parirambha-mīlita-dṛśo devasya kaṁsadviṣaḥ |

sasvedālasa-pāṇi-pallava-galat-kaumodakīm ādarād

udgamyānamat-phaṇaḥ phaṇa-bhṛtāṁ bhartā bibharti kṣitim ||1527||

tasyaiva |

rājan duḥsaha-doḥ-pratāpa-dalitāśeṣa-kṣitīśasya te

velālokana-kautukena bhavataḥ ko’yaṁ prayāṇe rasaḥ |

yad-dantīndra-camū-mahā-bhara-naman-nemiḥ kramād ekato

bhūr anyatra samunnatā phaṇipater maulau na vartiṣyate ||1528||

gadādhara-nāthasya |

te dikpāla-vilāsinī-kuca-taṭe kastūrikā-kāntayo

vairi-strī-vadaneṣu sāñjana-galan-netrāmbu-maitrī-dharāḥ |

svargaṅgākamaleṣu bhṛṅga-rucayo yasya prayāṇe babhur

nirdhūtāḥ pavanena matta-kariṇāṁ dānāmbhasāṁ bindavaḥ ||1529||

viśveśvarasya |

ambhaḥ kardamatām upaiti sahasā paṅka-dravaḥ pāṁśutāṁ

pāṁśur vāraṇa-karṇa-tāla-pavanair dik-prānta-nīhāratām |

nimnatvaṁ girayaḥ samaṁ viṣamatāṁ śūnyaṁ jana-sthānatāṁ

niryāte tvayi rājya-pāla bhavati tyakta-svabhāvaṁ jagat ||1530||

mahodadheḥ | (Srk 1428)

**33. bhogāvalī**

rājann uddāma-nidrābhara-vivaśa-bhujā-vallarīṇām idānīṁ

viśrāmyantu tvad-antaḥ-pura-hariṇa-dṛśāṁ cāmara-bhrāmaṇāni |

sevante devam ete tuhina-kaṇa-bhṛtaḥ saudha-jālāntarāla-

prāptāḥ pratyagra-jāgran-nalina-vana-rajo-grāhiṇo gandhavāhāḥ ||1531||

umāpati-dharasya |

bhindānaḥ sundarīṇāṁ patiṣu ruṣamayaṁ harmya-pārāvatānāṁ

vācālatvaṁ dadhānaḥ kavitṛṣu ca guṇaṁ prātibhaṁ sandadhānaḥ |

prātas tyas tūrya-ghoṣaḥ sthagayati gaganaṁ māṁsalaḥ pāṁśu-talpād

asvalpād utthitānāṁ naravara kariṇāṁ śṛṅkhala-śiñjitena ||1532||

rājaśekharasya | (Vsb 1.12, Sv 2223, Spd 3722)

nidrā-jihma-dṛśaḥ sakhīṣv api savailakṣyā nakhāṅka-vraṇa-

vyādaṣṭāṁśukha-lekhayā pratipadaṁ sītkāri-vaktrendavaḥ |

tvat-sevā-samupāgata-kṣiti-bhujāṁ niryānti līlā-gṛhād

etāḥ prauḍha-rati-śrama-praśithilair aṅgaiḥ kuraṅgīdṛśaḥ ||1533||

dhoyīkasya |

amlāna-stavakanti kuntala-bhare sīmanta-sīmāsvimāḥ

sindūranti kapola-bhittiṣu milan-maireya-rāganti ca |

prauḍherṣyā-dyuti-viśramanti nayanopānte kuraṅgī-dṛśaḥ

bimboṣṭhe kṣitipāla bālataraṇer lākṣā-rasanti tviṣaḥ ||1534||

sāñcādharasya |

utkarṇaṁ kariṇāṁ gaṇena vikasan modaṁ cirād barhibhiḥ  
krīḍā-keśaribhiś ca pañjara-gataiḥ kopa-sphural-locanam |

kuñjotsaṅga-bhuvi prakampa-taralaṁ sīmantinībhiḥ kṣaṇāt  
pītaḥ śrotra-puṭena deva paritaḥ prātar mṛdaṅga-dhvaniḥ ||1535||

tasyaiva |

**34. tūrya-dhvaniḥ**

heramba-dhvani-ḍambara-pratinidhiḥ krīḍan-nṛ-pañcānana-

kṣveḍotpīḍa-suhṛn-nadī-pati-nadad-velomi-garjāsakhaḥ |

saṁvartāmbuda-vṛnda-mandara-sita-spardhī tavāyaṁ mṛdhe

śatru-śrotra-darīṣu mūrcchati camū-bherī-ravo bhairavaḥ ||1536||

hareḥ |

deva tvad-vijaya-prayāṇa-samaye ḍhakkā hatāḥ sainikair

mandraṁ dadhvanuradrikukṣiṣu jarat-pārīndra-nidrā-druhaḥ |

tanvānā malayādriṣu pratiravaṁ dhyāna-kṣatiṁ yogiṣu

krodhaṁ dikkariṣu prakampam ariṣu trāsaṁ raver vājiṣu ||1537||

kasyacit |

guñjat-krauñca-nikuñja-kuñjara-ghaṭā-vistīrṇa-karṇa-jvarāḥ

prāk-pratyag-dharaṇīndra-kandara-jarat-pārīndra-nidrā-druhaḥ |

laṅkāṅka trikakut-pratidhvani-ghanāḥ paryanta-yātrā-jaye

yasya bhremuramandamandara-ravair āśā-rudho ghoṣaṇāḥ ||1538||

jayadevasya | (Srk 1567)

yasyāvirbhūta-bhīti-pratibhaṭa-pṛtanā-garbhiṇī-bhrūṇa-bhāra-

bhraṁśa-bhreśābhibhūtyai plavanam iva bhajann ambhasāmbhonidhīnām |

saṁbhāraṁ sambhramasya tribhuvanam abhito bhūbhṛtāṁ bibhrad uccaiḥ

saṁrambhojjṛmbhaṇāya pratiraṇam abhavad bhūri-bherī-ninādaḥ ||1539||

tasyaiva |

vighaṭṭayann eṣa haṭhād akuṇṭha-

vaikuṇṭha-kaṇṭhī-rava-kaṇṭha-garjām |

bhayaṅkaro dikkariṇāṁ raṇāgre

bherī-ravo bhairava-duḥśravas te ||1540||

tasyaiva |

**35. dhūliḥ**

yasyodyoge balānāṁ diśi diśi valatām ujjihānai rajobhir

jambāliny ambarasya sravad-amara-dhunī-vāri-pūreṇa mārge |

saṁsīdac-cakra-śalyākula-taraṇikarot pīḍitāśvīya-datta-

dvitrāvaskanda-mandaḥ katham api calati syandano bhānavīyaḥ ||1541||

bāṇasya | (Srk 1565)

sapta-dvīpa-kuṭumba-bhūtala-bhuvo niṣpīta-saptābdhayas

tan-mārgeṇa ca sapta-pannaga-phaṇā-ratnāvaloka-cchidaḥ |

krīḍā dig-vijaye ca sapta-jagatī-bhājo yad akṣauhiṇī-

janmāḥ prasaranti sapta-pavana-skandha-spṛśo dhūlayaḥ ||1542||

murāreḥ |

yasyāśā-vijaya-pravṛtta-pṛtanā-cakre parikrāmati

kṣuṇṇa-kṣmā-tala-dhūli-saṁkulam abhūn martya-sthalābhaṁ |

etasyām adasīya-samplava-parikṣīṇāmbhasi prāvṛṣi

prāyaḥ sambhavati sma bhū-parisare bhūyān ivāvagrahaḥ ||1543||

tila-candrasya |

abdhau majjanti mīnā iva phaṇina iva kṣauṇi-randhraṁ viśanti

krāmanty adrīn vihaṅgā iva kapaya iva kvāpy araṇye caranti |

deva kṣmā-pāla-śakra prasarad-anupama-tvac-camū-cakravāha-

vyūha-vyādhūta-dhūlī-paṭala-hata-dṛśaḥ kāndiśīkāḥ kṣitīśāḥ ||1544||

viśveśvarasya |

bhūti-snāna-pramodaṁ tanubhir alabhata spaṣṭam aṣṭābhir īśo

bhūyas tuṅgatvam āpuḥ pihita-giri-guhā-gahvaraāḥ kṣmā-dharendrāḥ |

yātrāyāṁ yasya khelat-turaga-khura-khurotkhāta-dhūlī-bhareṇa

prāpur varṣābhra-lakṣmīm atimalinatayā śāradās toyavāhāḥ ||1545||

tasyaiva |

**36. aśva-dhūliḥ**

yātrā nehasi yasya dig-vijayinaḥ kāmboja-vāhāvalī-

viṅkhollelkha-visarpiṇi kṣiti-rajaḥ-pūre viyac cumbati |

bhānor vājibhir aṅga-karṣaṇa-rasānandaḥ samāsādito

labdhaḥ kiṁ ca nabhas-talāmara-dhunī-paṅkeruhair anvayaḥ ||1546||

vasukalpasya | (Srk 1381)

deva tvad-vijaye turaṅgam akhura-vrāta-kṣata-kṣmā-tala-

prodbhūte paritaḥ parāga-paṭale dik-cakram ākramati |

akṣṇāṁ paṁkti-śatāni nindati nijaṁ hasta-dvayaṁ nindati

svāṁ nindaty animeṣatāṁ paripatad-bāspāmbu-dhāro hariḥ ||1547||

jayokasya |

vāha-vyūha-khurāgra-ṭaṅka-vihati-kṣuṇṇakṣamā-janmābhir

dhūlibhiḥ pihite vihāyasi bhavat-prasthāna-kālotsave |

diṅ-mohākula-sūra-sūta-vipatha-bhrāmyat-turaṅgāvalī-

dīrghāyuḥ prativāsaraṁ pratidiśaṁ vyasto ravir bhrāmyati ||1548||

mahodadheḥ | (Srk 1447)

tvad-bhāvāvaliṭāpaṭaṅka-vigalad-bhūgola-dhūlī-bharair

utpatyāpatayālubhiḥ sthala-maye jāte’dya nīrāmbudhau |

śaṅke setu-kathaika-karmaṭha-bhujā-śauṭīra-śākhāmṛgā-

haṅkāra-stutibhir bhaviṣyati kathaṁ na vrīḍito mārutiḥ ||1549||

hīrokasya |

saptāmbhodhīn pibadbhir diśi diśi saritaḥ svādayadbhis taḍāga-

vyūhaṁ gaṇḍūṣayadbhir gagana-tala-gatāṁ jāhnvaīm ullihadbhiḥ |

yātrāyāṁ yasya helā-cala-turaga-camū-śaśvad-uddhūta-dhūlī-

pūrair aikābdhi-mātra-vyaya-janita-mado lajjitaḥ kumbha-janmā ||1550||

chittapasya |

**37. saṁgrāma-dhūliḥ**

yasyāhave haya-camū-khura-khaṇḍitorvī-

pāṁśu-prasāra-paripūrti-bhiyā vahanti |

netrāṇi nitya-vikacāni marut-taruṇyo

nīrandhra-pāṇi-puṭa-yugma-pidhānavanti ||1551||

rājaśekharasya |

tvaṅgatturaṅga-mukharocchalitai rajobhir

lagnair ajasra-galad-asra-sahasra-netraḥ |

pāṇi-grahe samara-bhūmi-jaya-śriyas te

svārāḍyaṁ nṛpati-nātha sahasra-dhāraḥ ||1552||

pajokasya |

tvaṅgad-vairi-karīndra-kumbha-nipatan nistriṁśa-lekhollasad-

vahni-jvāla-taḍit-karambita-tanur vradhna-tviṣo rundhatī |

rājaṁs tarpita-barhiṇā sarabhasair ālokitā cātakair

balāt tvad-bala-dhūli-jāla-jalada-śreṇī samutsarpati ||1553||

surabheḥ |

etat-kṛttottamāṅga-pratisubhaṭa-naṭārabdha-nāṭyādbhutānāṁ  
kaṣṭaṁ draṣṭaiva nābhūd bhuvi samara-samāloki-lokāspade’pi |

aśvair asvaira-vegaiḥ kṛta-khura-khuralī-maṅkṣu-vikṣudyamāna-  
kṣmā-pṛṣṭhottiṣṭha-dandhaṁkaraṇa-raṇa-dhurā-dhūli-dhārāndha-kārāt ||1554||

kavi-paṇḍita-śrī-harṣasya | (Nc 12.100)

mātaṅgābhoda-vīthī-vikasita-mahasi prauḍha-senā-parāga-

dhvāntodgāre garīyasy upanayati muhur viśva-diṅ-moha-mudrām |

kīritr velāvaneṣu bhramati bhujam athālambate vīra-lakṣmīr

deva tvat-khaḍga-dhārā-saraṇi-parisare vairiṇo niṣpatanti ||1555||

jalacandrasya |

**38. yuddham**

rājan vāji-padāti-kuñjara-śiraś-chinnaṁ raṇe yat tvayā

nṛtyad-yodha-kabandha-kaṇṭha-militaṁ tenāri-vīra-vrajaḥ |

herambīyati kiṁnarīyati śiro-rāhūyatīti kṣaṇaṁ

nirmāṇaṁ tava baṅga-nāyaka kathā-pāṇḍityam unmīlati ||1556||

udayādityasya |

saṅgrāmāṅgaṇa-saṅgatena bhavatā cāpe samāropite

devākarṇaya yena yena sahasā yad-yat-samāsāditam |

kodaṇḍena śarāḥ śarair aśiras tenāpi bhū-maṇḍalaṁ

tena tvaṁ bhavatā ca kīrtir anaghā kīrtyā ca loka-trayam ||1557||

karka-rājasya | (Sk 1.115, Srk 1407)

śatrūṇāṁ kāla-rātrau samiti samudite bāṇa-varṣāndhakāre

prāg-bhāre khaḍga-dhārāṁ saritam iva samuttīrya magnāri-vaṁśām |

anyonyāghāta-matta-dvirada-ghana-ghaṭā-danta-vidyuc-chaṭābhiḥ

paśyantīyaṁ samantād abhisarati mudā sāṁyugīnaṁ jaya-śrīḥ ||1558||

jayadevasya |

yad-astra-vyāpārād abhimukha-hataiḥ kṣatriya-bhaṭaiḥ

sva-sattvena krītaṁ bhuvanam abhisarpadbhir abhitaḥ |

kṛta-cchidra-śreṇī-vidhura-paribhogaṁ bhagavato

gabhastīnāṁ patyus tita-utulanāṁ maṇḍalam agāt ||1559||

murāreḥ |

yan nistriṁśa-hatodgatair ari-śiraś cakrair babhūva kṣaṇaṁ

loke cāndramase vidhuṁtuda-ghaṭāvaskanda-kolāhalaḥ |

kiṁ cāmībhir api sphuran-mukhatayā śītāṁśukoṭi-bhramaṁ

bibhrāṇair udapādi rāhu-bhuvane bhūyān subhikṣotsavaḥ ||1560||

tasyaiva | (Srk 1570)

**39. yuddha-sthalī**

deva tvad-bhujayor balaṁ na gadituṁ vācā vayaṁ śaknumaḥ

kurvāṇā hṛdaye’pi tat-pulakitāḥ pratyaṅgam ete vayam |

śaktā saiva punas tavāsi-patana-cchinna-dviṣat-kandharā-

randhrodvānta-samīra-bhairava-ravā yuddha-sthalī jalpitum ||1561||

chittapasya |

rakta-sroto-vahāyās tvaritam avataran snāna-tṛṣṇālur eko

vīra tvad-vair-senā-ghana-piśita-vasāpaṅka-magnaika-jaṅghaḥ |

sākranda-kvāṇam āsīt prasarad-apasarat-pāṇibhiḥ kṛṣṭa-muktas

tīrasthair uttitīrṣuḥ parihasita-parais tṛptibhiḥ preta-vṛddhaḥ ||1562||

nīlasya |

ślāghante nahi tāni yasya bhujayor adyāpi yuddha-sthalī-

sīmānte ripu-kīkasotthita-kuśa-vyājena romāñcitāḥ |

pūrvābhyāsa-gatābhir aṅka-pala-bhug-daṁṣṭrāvalī-carvaṇān

nirmāṁsāsthitayoccarat-kaṭa-kaṭa-spaṣṭākṣara-śreṇayaḥ ||1563||

gotithīya-divākarasya |

niryan-nārāca-dhārā-caya-khacita-patan-matta-mātaṅga-jātaṁ

jātaṁ yasyāri-senārudhira-jala-nidhāvantarīpa-bhramāya |

suptā yasmin ratānte saha ca sahacarair nālavan-nāga-nāsā-

randhra-dvandvaika-pātre rudhira-madhu-rasaṁ preta-kāntāḥ ||1564||

jayadevasya |

kṛṣṭe ghoṭa-kaṭāpa-saṁpuṭa-ghaṭā-phālāgra-saṁghaṭṭanaiś

chinnārāti-kabandha-randhra-vigalad-raktena sikte raṇe |

mūlena tvad-asi-prahāra-patitā vairī-bhadanta-vrajā

rājante jagad-agra-pallavi-yaśo-bīja-prarohā iva ||1565||

vīradattasya |

**40. dig-vijayaḥ**

kṣiptaḥ kṣīra-gṛhe na dugdha-jaladhiḥ koṣe na hemācalo

dikpālāḥ api pāli-pālana-vidhāva ānīya nāropitāḥ |

no vā dikkariṇaḥ kvaṇan madhulihaḥ paryāya-paryāṇana-

krīḍāyāṁ viniyojitā vada kṛtaṁ kiṁ kiṁ tvayā dig-jaye ||1566||

kasyacit | (Srk 1446, dakṣasya)

deve dig-vijayodyate dhṛta-dhanu-vidveṣi-sīmantinī-

vaidhavya-vrata-dāyinī pratidiśaṁ roṣād upakrāmati |

kiṁ brūmo’nyad ito’dhikaṁ ratir atitrāsān na pauṣpaṁ kare

bhartur bhartur madān madāndha-madhupī-nīlī-nicolaṁ dhanuḥ ||1567||

nārāyaṇa-dattasya |

tat-tad-vikrama-dohadena vilasad-dor-daṇḍa-dambholinā

vidveṣi-vyaya-karmaṭhena diśatā nirvīram urvī-talam |

kiṁ brūmaś caturabdhi-sīma-bhuvanaṁ rājan vadātanvatā

yenābhūr vijigīṣuṇā vidadhire dik-pāla-śeṣā diśaḥ ||1568||

umāpati-dharasya |

ākaumāraṁ samara-jayinā kurvator vīma-vīrām

etenāmī katham iva diśām īśitāro vimuktāḥ |

antar-jñātaṁ vapuṣi kalayā tasya te’ṣṭau praviṣṭāḥ

prahvī-bhūte prabhavati nahi kṣatriyāṇāṁ kṛpāṇaḥ ||1569||

umāpati-dharasya |

ekaḥ saṁgrāma-riṅgat-turaga-khura-rajo-rājibhir naṣṭa-dṛṣṭir

dig-yātrā-jaitra-matta-dvirada-bhara-namad-bhūmi-bhagnas tathānyaḥ |

vīrāḥ ke nāma tasmāt trijagati na yayuḥ kṣīṇatāṁ kāṇakubja-  
nyāyād etena muktāv abhayam abhajatāṁ vāsavo vāsukiś ca ||1570||

jayadevasya |

**41. ripuḥ**

yānty eke para-puṣṭatāṁ balibhujo bhrāmyanti kecin mahīṁ

kecid bibhrati lāvakatvam apare jātā vane vartakāḥ |

kecit khañjanakībhavanti satatonmātha-pramāthair aho

tiryaktām api lambhitais tvad-aribhir labdhā na pakṣonnatiḥ ||1571||

kasyacit | (Sv 2582)

nirbhīka-bhrānta-bhoginy anala-sama-śake māṁsala-dhvānta-rāśāv

āsāra-klinna-kuḍye vṛṣabha-nikaṣaṇāv arjita-dvāra-dārau |

pratyagrodīrṇa-garbhe galati vana-giri-grāmadevī-gṛhānte

saṁtrastāḥ śatravas te katham api rajanīṁ prāvṛṣi prerayanti ||1572||

yogeśvarasya |

padbyām ūruyugaṁ vibhajya bhujayor madhyaṁ nipīḍyorasā

pārśveṣu prasabhaṁ prahṛtya nakharair dantair vilupyādharam |

saṁsuptān avabodhya yuṣmad-ahitān bhūyo’pi bhuṅkte vane

kiṁ kāntā surataiṣiṇī nahi nahi vyāghrī karālānanā ||1573||

chittapasya | (Sk 5.500)

maukharyaṁ varam astu deva tad api prasūyate vismayād

aiśvaryāṇi parityajanti bhavato nādyāpi te vairiṇaḥ |

manyūnāṁ śatam ācaranti kaṭakaṁ krāmanti bhūmībhṛtāṁ

patrālīṁ valayanti ca stana-yugābhoge kuraṅgī-dṛśām ||1574||

jalacandrasya |

pada-hīnān bila-vasatīn

bhujagān iva jāta-bhoga-saṅkocān |

vyathayati mantrākṣaram iva

nāma tavārīn vanecarair gītam ||1575||

daṅkasya | (Srk 1393)

**42. ripu-sambhramaḥ**

koṣān geheṣu muñcan pathi kari-turagaṁ bāndhavān argha-mārge

durgeṣv antaḥ-purāṇi prativala-cakritāḥ parvatebhyo nivṛttāḥ |

yasyodyoge bhramantaḥ samasamaya-smārambha-gambhīra-bherī-

bhāṅgārākīrṇa-karṇa-jvara-bhara-tarala-prekṣitāśāḥ kṣitīśāḥ ||1576||

viśveśvarasya |

śrutvā yaṁ sahasāgataṁ nija-purāt trāsena nirgacchatāṁ

śatrūṇām avarodhanair jala-lava-prasyanda-timyat-puṭāḥ |

śubhre sadmani pallaviny upavane vāpyāṁ navāmbhoruhi

krīḍādrau ca sa-śādvale vivalita-grīvair vimuktā dṛśaḥ ||1577||

dhanapateḥ | (Sk 1.83)

mugdhe kiṁ śuka-pañjareṇa rasike kiṁ sārakānveṣaṇaiḥ

susthe muñcasi kiṁ na citra-phalakaṁ kiṁ vīṇayā rāgiṇi |

nāyaṁ bhūṣaṇa-saṁgrahasya samayo līlāvati tvaryatām

ity āsan pura-vidrave bhavad-ari-strīṇāṁ vayasyā-giraḥ ||1578||

rājaśekharasya |

vatse mālati mālikā na racitā puṣpais tvadīyair mayā

raktāśokataro tavāpy abhinavo nottaṁsitaḥ pallavaḥ |

vyāloāli-kulāva-līḍha-mukulas tvaṁ cūta nālokito

hā dhik kaṣṭam iti bruvanti nagara-tyāge tavāri-striyaḥ ||1579||

gadādharasya |

mātar mātar janaka janaka preyasi preyasīti

bhrātar bhrātas tanaya tanaya jyāyasi jyāyasīti |

yan nāsīra-pracura-gadhyūha-vitrasta-vairi-

strī-puṁsānāṁ vidalati dalad-dik-kalāpo vilāpaḥ ||1580||

dākṣiṇātyasya |

**43. ari-vadhūḥ**

kāntāreṣu karāvalambi-śiśavaḥ pādaiḥ sraval-lohitair

arcantyaḥ padavīṁ vilocana-jalair āvedayantyaḥ śucam |

dṛṣṭāḥ pāntha-janair vivṛtya sa-kṛpaṁ hā-śabda-garbhair mukhair

yanty ahnā sakalena yojana-turīyāṁśaṁ tavāri-striyaḥ ||1581||

puruṣottamasya |

pārekandaram iṅgu-dīvanam ito nīvāra-kedārikā

svacchandaṁ sarasas taṭe kamalinī-vṛndāḍhya-mandānilaḥ |

svacchaṁ nirjhara-vāri-vāraṇa-radotkhātās tato bhūruhā

itthaṁ vyādha-vadhūr vibodhya nayati tvad-vairi-vīrāṅganāḥ ||1582||

vibhākarasya |

ghrātaṁ tāla-phalāśayā stana-yugaṁ bimba-bhrameṇādharo

daṣṭaṁ pāka-vidīrṇa-dāḍima-dhiyā līḍhāḥ sphuranto radāḥ |

bhrāmyantī śrama-niḥsahānuvipinaṁ yad-vairi-sīmantinī

nidrāṇā muhur āhatā mhur adhikṣiptā ca śākhāmṛgaiḥ ||1583||

dhanañjayasya |

kuru taruṣu gṛhāsthāṁ talpa-buddhiṁ tṛṇeṣu

tvaci nivasana-vāñchām anna-tṛṣṇāṁ phaleṣu |

iti vinayati deva preyasīṁ tvad-ripūṇām

abhinava-vana-vāsodvega-mugdhāṁ kirātī ||1584||

vīrabhadrasya |

nyañcan-nīvī-nibaddhānya-kalita-tilakānya-kvaṇat-kaṅkaṇāni

bhraśyan-mañjīra-śiñjāny acalita-valaya-srañji dhautāñjanāni |

apreṅkhat-tāra-hārāṇyavasita-hasita-śrīṇi śīrṇālakāni

truṭyat-sindūra-bindūra-bindūny asakṛd akṛta yaḥ śātravāntaḥ-purāṇi ||1585||

umāpati-dharasya |

**44. ari-vadhū-bāṣpaḥ**

hā citrāṅgi kuraṅgi # # # # # hā rājahaṁsa-priye

hā cūta-druma hā priyaṅgu-latike tyaktāḥ stha hā dhik katham |

itthaṁ tvat-paripanthi-pārthiva-purandhrīṇāṁ vana-prasthitau

dhārā-dhautikapolayor nayanayor asraṁ na viśrāmyati ||1586||

gadādhara-nāthasya |

saṁdiṣṭaṁ marubhūmi-bhūruha-cayair bhūyād bhavān bhūpatir

nirjetā nava-khaṇḍa-maṇḍala-bhuvo yat tvat-prasādād vayam |

pratyāsanna-vipanna-hūṇa-taruṇī-netra-praṇālī-galad-

bāṣpāmbhaḥ-plava-pūra-picchila-talāḥ śrī-muñja modāmahe ||1587||

kasyacit | (Srk 1398)

etad bhītāri-nārī giri-bila-vigalad-vāsarā niḥsarantī  
sva-krīḍā-haṁsa-moha-grahila-śiśu-bhṛśa-prārthi tonnidra-candrā |

ākrandad bhūri yat tan nayana-jala-milac-candra-haṁsānubimba-  
pratyāsatti-prahṛṣyat-tanaya-vihasitair āśvasīn nyaśvasīc ca ||1588||

kavi-paṇḍita-śrī-harṣasya | (Nc 12.28)

gambhīra-nīra-sarasīr api puruṣāḥ

kurvanti ye dinakarasya karās ta eva |

tvad-vairi-vīra-vanitānayanāmbu-leśa-

śoṣe kathaṁ pratihatā iti me vitarkaḥ ||1589||

kalpa-dattasya | (Srk 1424)

ke y¨¨uyaṁ munayaḥ kim atra tapase sthānaṁ samīhāmahe

nīvārāṅkura-danturā niyamita-vyādhāsti vindhyāṭavī |

sā sampraty avanī-mahendra bhavato vidveṣii-vāmabhruvām

aśrānta-cyuta-lola-locana-payo-vanyābhir anyādṛśī ||1590||

kavirāja-somasya |

**45. ari-puram**

adhākṣīn no laṅkām ayam ayam udanvantam atarad

viśalyāṁ saumitrair ayam upanināyauṣadhi-varām |

iti smāraṁ smāraṁ tvad-ari-nagarī-bhitti-likhitaṁ

hanūmantaṁ dantair daśati kupito rākṣasa-gaṇaḥ ||1591||

parimalasya | (Spd 1267)

lūtā-tantu-paṭāvanaddha-śiraso vellal-latā-saṁtater

anyonyaṁ milanāc cira-spṛham iva vyāsakta-kaṇṭha-grahāḥ |

krīḍā-nirvṛta-ghūtkṛti-ravaiḥ sākranda-baddhāravaṁ

krandanti tvad-arāti-rāja-nagarī-rathyā-bhuvo vīrudhaḥ ||1592||

yuvarājasya |

varṣā-sambhṛta-pītimānamanavaṁ stabdhāṅghri-hasta-dvayaṁ

bhekaṁ mūrdhni nigṛhya kajjala-rajaḥ-śyāmaṁ bhujaṅgaṁ sthitam |

mugdhā-vyādha-vadhūs tavāri-nagare śūnye cirāt samprati

svarṇopaskṛta-muṣṭi-sāyaka-dhiyā sākūtam ākarṣati ||1593||

chittapasya | (Srk 1401)

līlā-cūta-tamāla-keśara-taru-skandhe pravṛddhālaya-

svecchonmada-karkareṭuraṭitair bhīmaṁ bahiḥ kānanam |

antar-veśma-vilola-carma-caṭakāpakṣmāñcalodvījana-

krīḍā-supta-piśāca-dampati-puraṁ rājan bhavad-vidviṣām ||1594||

viśveśvarasya |

krūrotkūjat-kareṭu-prati-rava-virasaj-jarjara-granthi-bandhāḥ

sthāārthi-preta-malla-dvaya-kalaha-samāvarjita-sthūla-śākhāḥ |

golomīcchann amātṛ-pratikṛti-virata-pratyabhijñā divāpi

tvac-chatru-grāma-devī-nilaya-nata-ravas trāsam utpādayanti ||1595||

kasyacit |

**46. ari-gṛham**

dvāraṁ khaḍgibhir āvṛtaṁ bahir api prasivnna-gaṇḍair gajair

antaḥ kañcukibhiḥ sphūran maṇidharair adhyāsitā bhūmayaḥ |

ākrāntaṁ mahiṣībhir eva śayanaṁ tvad-vidviṣāṁ mandire

rājan saiva cirantana-praṇayinī-śūnye’pi rājya-sthitiḥ ||1596||

yogeśvarasya | (Srk 1403, Sv 2569, Smv 97.78, Kuval, p. 161)

vanyo hastī sphaṭika-ghaṭite bhitta-bhogeṣu bimbaṁ

dṛṣṭvā ruṣṭaḥ pratigaja iti tvad-dviṣāṁ mandireṣu |

dantāghātākulita-daśanas tat punar vīkṣamāṇo

mandaṁ mandaṁ spṛśati kariṇī-śaṅkayā sāhasāṅkaḥ ||1597||

vetālasya |

randhre saṁnyasta-dṛṣṭiḥ kṣiti-nihita-tanuḥ krīḍa-saṁlīna-pucchaḥ

pratyāśāyojitātmā grahaṇa-pariṇataḥ stabdha-karṇo viśaṅkaḥ |

saṁkocābaddha-deho niyamita-caraṇaḥ prasphurac-chmaśru-jālaḥ

śūnye rājan viḍālas tava ripu-bhavane mūṣikān ucchinatti ||1598||

yogeśvarasya |

vatse mādhavi tāta campaka śiśo mākanda kaundi priye

hā mātar madayanti hā kuravaka bhrātaḥ khasar mālati |

ity evaṁ ripu-mandireṣu bhavataḥ śṛṇvanti naktaṁcarā

golāṅgūla-vimarda-saṁbhrama-vaśād udyāna-devī-giraḥ ||1599||

śubhāṅkasya | (Srk 1412)

snātaḥ samprati vāri-vāha-salilaiḥ saṁrūḍha-śappāṅkura-

vyājenātta-kuśāḥ praṇāla-salilair dattvā nivāpāñjalim |

prāsādās tava vidviṣāṁ paripat-kuḍyasya piṇḍa-cchalāt

kurvanti prativāsaraṁ nija-pati-pretāya piṇḍa-kriyām ||1600||

mahādevasya |

**47. yaśaḥ**

mūlaṁ phaṇāḥ phaṇi-pater gaganaṁ ca madhyaḥ

śākhā diśo jaladhi-maṇḍalam ālavālam |

trailokyanātha tava deva yaśo-drumasya

tārā-gaṇāḥ sumanasaḥ phalam indu-bimbam ||1601||

śrī-hanūmataḥ |

mātuḥ sveda-mayaṁ tatāna pṛthukaḥ kroḍena dhātryām asau

rāgāḍhyas taruṇaḥ purandara-pura-strī-nyasta-kaṇṭha-grahaḥ |

jyāyān apy abhinat-pitāmaha-padaṁ nityāvinītas tanū

janmā te yaśasāṁ gaṇas tad-ucita-vrīḍo’si tat-kīrtane ||1602||

chittapasya | (Smv 97.39)

baddho naiṣa na laṅghito na mathitaḥ pīto na vā bāḍava

vyagro nāpi yaśomayo yadupater amlāyamāno’mbudhiḥ |

abdhīṁl labdha-parābhavānadharayann arvāg atho’rvī-bhṛtaḥ

kurvan garva-vilaṅghitāvadhir adhi brahmāṇḍam ārohati ||1603||

vācaspateḥ |

airāvaṇanti kariṇaḥ phaṇino’py aśeṣāḥ  
śeṣanti hanta vihagā api haṁsitāraḥ |

nīlotpalāni kumudanti ca sarva-śailāḥ  
kailāsituṁ vyavasitā bhavato yaśobhiḥ ||1604||

mahāśakteḥ | (Srk 1011)

deva svasti vayaṁ dvijās tata itas tīrtheṣu niṣkalmaṣāḥ

kālindī-sura-sindhu-saṅga-payasi snātuṁ samīhāmahe |

tad yācemahi sapta-viṣṭapa-śucībhāvaikatāna-vrataṁ

saṁyaccha svayaśaḥ sitāsita-payo-bhedād viveko’stu naḥ ||1605||

rathāṅgasya | (Srk 995)

**48. sa-vīrya-yaśaḥ**

na tac citraṁ citte vitata-karavālogra-rasano

mahī-bhāraṁ soḍhuṁ bhuja-bhujaga-rājaḥ prabhavati |

yad udbhūtenedaṁ nava-visalatā-tantu-śucinā

yaśo-nrimokeṇa sthagitam avanī-maṇḍalam abhūt ||1606||

saṅgha-śriyaḥ | (Srk 1013)

śrīman-pātāla-kukṣimbhari-bharita-sura-sthānam ambhodhi-rodho-

rodhi kṣmā-śodhi śuddhaṁ prasarati yad idaṁ tvad-yaśas tat kim āhuḥ |

tad brūmas tvat-pratāpānala-milana-kṛta-kvātha-sambhāra-dūra-

sphārottālo’yam abhraṁliha-lahari-bharo vardhate dugdha-sindhuḥ ||1607||

śrīkaṇṭhasya |

candrābhair bhavato yaśobhir amalair vistāritāyāṁ diśi

jyotsnāyāṁ tava vairi-varga-vadane viśrāntam andhaṁ tamaḥ |

kiṁ ca bhrū-tilakānta-pāta-milita-śrī-bhāra-saṁvardhita-

premāṇi prahasanti bandhu-kumudāny āmodavanti sphuṭam ||1608||

gosokasya |

dṛṣṭaṁ saṅgara-sākṣibhir nigaditaṁ vaitālika-śreṇibhir

nyastaṁ cetasi khañjanaiḥ sukavibhiḥ kāvyeṣu saṁcāritam |

utkīrṇaṁ kuśalaiḥ praśastiṣu sadā gītaṁ ca nākeṣadāṁ

dānair nirjita-vairi-vīra bhavataś candrāvadātaṁ yaśaḥ ||1609||

rājaśekharasya | (Srk 1000)

muktā-śīkara-nirjharāsu sadasi kṣuṇṇāsu kumbha-sthalīṣv

ādantaḥ sphuṭa-karṇa-cāmara-dṛśāsvāvarjināṁ dantinām |

kṣetrīkṛtya varūthinīṁ yudhi jaya-śrī-karṣakeṇa dviṣāṁ

yenoptā iva muṣṭibhir nija-yaśo-bīja-cchaṭā rejire ||1610||

bhikṣoḥ |

**49. praśasta-yaśaḥ**

ākṣiptā cāmara-śrīḥ prasabham apahṛtaḥ pauṇḍarīko vilāsaḥ

pracchanno vīra-kambuḥ samajani vihitaḥ kaṇṭha-bhārāya hāraḥ |

lupto hāsa-prakāśaḥ kam api paribhavaṁ prāpitaḥ puṣpa-rāśiś

candrābhair yad-yaśobhiḥ pratidharaṇi-bhujāṁ nihnutā kiṁ ca kīrtiḥ ||1611||

śrīmat-keśava-sena-devasya |

ambhodhi-kṣipta-muktā-ruci-hari-caraṇodgīrṇa-gaṅgāmbu-tulyaṁ

kālindī-phena-kānti-sphurita-phaṇa-dharonmukta-nirmoka-rociḥ |

karṇāṭī-kuntalāntar-vigalita-sumano-dāma-ramyaṁ samantāc

chrī-khaṇḍālepa-lakṣmīm upanayati yaśo yasya khaḍga-prasūtam ||1612||

jalacandrasya |

bhūcakraṁ kiyad etad āvṛtam abhūd yad vāmanasyāṅghriṇā

nāgānāṁ kiyad āspadaṁ yad-urasā laṅghanti gūḍhāṅghrayaḥ |

ekāhād yad anūrur añcati kiyan mātraṁ tad apy ambaraṁ

yasyetīva yaśo hriyā tribhuvanaṁ vyāpyāpi no tṛpyati ||1613||

umāpati-dharasya |

gṛhād gṛham upāgataṁ vrajati pattanaṁ pattanād

vanād dhanam anudrutaṁ bhramati pādapaṁ pādapāt |

girer girim adhiśritaṁ tarati vāridhiṁ vāridher

yadīyam ari-sundarī-nikara-pṛṣṭha-lagnaṁ yaśaḥ ||1614||

tasyaiva |

āste dāmodarīyām iyam udara-darīṁ yāv alambya trilokī  
saṁmātuṁ śaknuvanti prathima-bhara-vaśād atra naitad yaśāṁsi |

tām etāṁ pūrayitvā niragur iva madhu-dhvaṁsinaḥ pāṇḍu-padma-  
cchadmāpannāni tāni dvipada-śanasa-nābhīni nābhī-pathena ||1615||

kavi-paṇḍita-śrī-harṣasya | (Nc 12.95, Sv 2520, Smv 97.23)

**50. kīrtiḥ**

kā tvaṁ, kuntala-malla-kīrtir, ahaha kvāsi sthitā, na kvacit  
sakhyas tās tava kutra kutra vada vāg lakṣmīs rucaḥ samprati |

vāg yātā caturānanasya vadanaṁ lakṣmīr murārer uraḥ  
kāntir maṇḍalam aindavaṁ mama punar nādyāpi viśrāma-bhūḥ ||1616||

chittapasya | (Srk 1005)

rāmaḥ sainya-samanvitaḥ kṛta-śilā-setur yad ambhonidheḥ

pāraṁ laṅghitavān purā tad adhunā nāścaryam utpādayet |

ekākiny api setu-bandha-rahitān saptāpi vārāṁ nidhīn

helābhis tava deva kīrti-vanitā yasmāt samullaṅghati ||1617||

tasyaiva | (Srk 1012)

kiṁ vṛttāntaiḥ para-gṛha-gataiḥ kiṁtu nāhaṁ samarathas

tūṣṇīṁ sthātuṁ prakṛti-mukharo dākṣiṇātya-svabhāvaḥ |

deśe deśe vipaṇiṣu tathā catvare pāna-goṣṭhyām

unmatteva bhramati bhavato vallabhā hanta kīrtiḥ ||1618||

tutātitasya | (Sv 2544, Srk 996, Spd 1227)

anantāsau kīrtiḥ kavi-kumuda-bandhoḥ kṣiti-pates

trilokīyaṁ kṣudrā tad iha katham asyāḥ sthitir iti |

mudheyaṁ vaḥ śaṅkā kalayata kiyad-darpaṇa-talaṁ

viśālā kiṁ tatra sphurati na kavīndra-pratikṛtiḥ ||1619||

pañcākṣarasya |

dhyāyantī nirapāya-nāyaka-guṇaṁ tvat-kīrtir ambhonidher

bhrāmyanit vipināntareṣu viraha-vyagreva pāṇḍu-cchaviḥ |

candraṁ nindati candanaṁ na sahate dveṣṭi śriyaṁ śāradīṁ

dūrād eva nirākaroti karakākarpūra-hāra-srajaḥ ||1620||

śaraṇasya |

**51. sa-vīrya-kīrtiḥ**

vīra-kṣīra-samudra-sāndra-laharī-lāvaṇya-lakṣmī-musas

tvat-kīrtes tulanāṁ kalaṅka-malino dhatte kathaṁ candramāḥ |

syād evaṁ tvad-arāti-saudha-śikhara-prodbhūta-śaṣpāṅkura-

grāsa-vyagra-manāḥ pated yadi punas tasyāṅka-śāyī mṛgaḥ ||1621||

śākya-rakṣitasya | (Smv 97.30)

niḥsṛtyāhava-sāgarād atha punaḥ saṁsṛtya pṛthvī-talaṁ

kṛtvādho hima-śailam īśvara-śiraḥśītāṁśu-lekhām api |

gaṅgeva smṛta-janma-bhūmir amaraiḥ sāścaryam ālokitā

kīrtis te pratiloma-laṅghita-viyad-brahmāṇḍam ārohati ||1622||

vākpateḥ | (Smv 97.44)

āsīd uptaṁ yad etad raṇa-bhuvi bhavatā vairi-mātaṅga-kumbhān  
muktā-bījaṁ vimuktaṁ trijagati janayāmāsa kīrti-drumaṁ te |

śeṣo mūlaṁ prakāṇḍaṁ hima-girir udadhir dugdha-pūrālavālaṁ  
jyotsnā śākhā-pratānaḥ kusumam uḍu-cayā yasya candraḥ phalaṁ ca ||1623||

hareḥ | (Srk 1006)

ekā gaṅgā prayāge malaya-parisare candanaṁ maukti-kālī-  
kāntā-kaṇṭhe himāṁśur viyati sarasi śvetam abjaṁ tathāsyāḥ |

kālindī kāla-sarpā marakata-taralo lāñchanaṁ bhṛṅgamālety

evaṁ te yatra kīrtiḥ pariṇamati yutā yatra śatror akīrtyā ||1624||

rāmasya |

sā candrād api candanād api dara-vyākoṣa-kundād api

kṣīrābdher api śeṣato’pi phaṇinaś caṇḍīśa-hāsād api |

karṇātī-sita-danta-patra-mahaso’py atyantam uddyotinī

kīrtis te bhuja-vīrya-nirjita-ripor loka-trayaṁ bhrāmyati ||1625||

rājaśekharasya | (Srk 997)

**52. praśasta-kīrtiḥ**

antaḥ-santoṣa-bāṣpaiḥ sthagayati nayanaṁ na śruti-bhraṁśa-bhīrur

nāṅgenānastiromā racayati pulaka-śreṇim ānanda-kandām |

na kṣoṇī-bhaṅga-bhīruḥ kalayati ca śiraḥ-kampanaṁ tan na vidmaḥ

śṛṇvann etasya kīrtīḥ katham uraga-patiḥ prītim āviṣkaroti ||1626||

kavi-paṇḍita-śrīharṣasya | (Nc 12.39, Smv 97.24)

kṣīrodanvān alīkaḥ kapaṭa-maya-tanus tryambakasyāṭṭahāso

mithyānīhāra-sampat-tribhuvana-vivare kṛtrimā paurṇamāsī |

saṁvṛttāmbhoda-vṛnda-sphurad-ūrukarakāsāra-saṁdeha-dāyī

dāyādaḥ kunda-bhāsāṁ diśi vidiśi babhau yasya kīrti-pratānaḥ ||1627||

vasukalpasya |

kailāse nihnutaśrīḥ pariphita-vapuḥ pārvaṇaḥ śvetabhānuḥ

śeṣaḥ pracchanna-veśaḥ kalayati na ruciṁ jāhnavī-vāri-veṇiḥ |

pītaḥ kṣīrāmbu-rāśiḥ prasabham apahṛtaḥ kuñjaro deva-bhartur

yat-kīrtīnāṁ vivartair ajani sa bhagavān eka-danto’py adantaḥ ||1628||

śrīmat-keśava-sena-devasya |

yad-vartmodyāti roddhuṁ tripura-hara-giri-grāmaṇīs tan niyantuṁ

kauverīṁ kumbha-janmā vrajati yadi tadā durdharā vindhya-vṛddhiḥ |

itthaṁ yat-kīrti-rāśau tirdaśa-pati-purākrānti-datta-prayāṇe

cintāgniḥ krūra-karmā vyathayati hṛdayaṁ tejasām īśvarasya ||1629||

tasyaiva |

malinayati vairi-vadanaṁ svajanaṁ rañjayati dhavalayati dhātrīm |

api kusuma-viśada-mūrtir yat-kīrtiś citram ācarati ||1630||

jayadevasya |

**53. kīrti-gītiḥ**

līlālola-karāṅgulī-hati-raṇad-vīṇā-guṇa-proccarad-

gāndhāra-dhvani-saṁvadan-mṛdu-kalā-snigdha-svarodgāribhiḥ |

lolan-maulikbhir ardha-mīlita-lasan-netrair balad-bhū-latair

gīyante gaganecaraiḥ surapater agre bhavat-kīrtayaḥ ||1631||

surabheḥ |

bhogīndraḥ pramadottaraṅga-muragī-saṅgīta-goṣṭhīṣu te

kīrtiṁ deva śṛṇotu viṁśati-śatī yac cakṣuṣāṁ vartate |

raktābhiḥ sura-sundarībhir abhito gītāṁ tu karṇa-dvayī-

duḥsthaḥ śroṣyati nāma kiṁ sa hi sahasrākṣo na cakṣuḥ-śravāḥ ||1632||

murāreḥ | (Ar 7.79; Sv 2638)

gīyante yadi pannagībhir aniśaṁ tvat-kīrtayas tad vayaṁ

tuṣṭā eva paraṁ tu cetasi camatkāro’yam ārohati |

tāsāṁ tādṛśa-bhāva-bhaṅgi-valanā saṁsthāna-saṁdarśini

vyālendre rasa-dhūta-mūrdhani mahī-cakraṁ punar bhraṁkṣyate ||1633||

tasyaiva |

adya svarga-vadhū-gaṇe guṇamaya tvat-kīrtim indūjjvalām

uccair gāyati niṣkalaṅkima-daśām ādāsyate candramāḥ |

gītā-karṇana-moda-mukta-yavasa-grāsābhilāṣo vada

svāminn aṅka-mṛgaḥ kiyanti hi dināny etasya vartiṣyate ||1634||

tasyaiva | (Srk 1007)

asya kṣoṇi-pateḥ parārdha-parayā lakṣī-kṛtāḥ saṁkhyayā

prajñā-cakṣur avekṣyamāṇa-timira-prakhyāḥ kilākīrttayaḥ |

gīyante svaram aṣṭamaṁ kalayatā jātena vandhyodarān

mūkānāṁ prakareṇa kūrma-ramaṇī-dugdhodadheḥ rodhasi ||1635||

kavi-paṇḍita-śrīharṣasya | (Kuval, p. 146, Nc 12.106)

**54. uccāvaca-cāṭuḥ**

abhyuddhṛtā vasumatī dalitaṁ ripūraḥ

krīḍī-kṛtā balavatā balirāja-lakṣmīḥ |

ekatra janmani kṛtaṁ tadanena yūnā

janma-traye yad akarot puruṣaḥ purāṇaḥ ||1636||

śrī-hanūmataḥ | (Sk 1.98, V 471, Smv 97.5)

karṇaṁ cakṣur ajīgaṇat tava pitus tātaḥ pitā te punaḥ  
śaktyādhāra-kumāram apy ajagaṇat taṁ kātaratvena saḥ |

devo’gān mahiṣīti paśyati jagat tv evaṁ vivektuṁ punaḥ  
prāgalbhyaṁ prathayanti vas tad api ca prajñā-dhanāḥ sādhavaḥ ||1637||

vidyāpateḥ |

prabhur asi vayaṁ mālākāra-vrata-vyavasāyino

vacana-kusumaṁ tenāsmābhis tavādara-ḍhaukitam |

yadi tad-guṇaṁ kaṇṭhe mā dhās tathorasi mā kṛthā

navam iti kiyat karṇau dhehi kṣaṇaṁ phalatu śramaḥ ||1638||

vīrya-mitrasya | (Srk 1418)

vaktraṁ sākṣāt sarasvaty adhivasati sadā śoṇa evādharas te

bāhuḥ kākutstha-vīrya-smṛti-karaṇa-paṭur dakṣiṇas te samudraḥ |

vāhinyaḥ pārśvam etāḥ kṣaṇam api bhavato naiva muñcanti rājan

svacche’to mānase’sminn avatarati kathaṁ toya-leśābhilāṣaḥ ||1639||

hariścandrasya |

devaḥ kupyatu vā vicintya vinayaṁ prīto’stu vā mādṛśair

vāñchadbhiḥ prabhu-kīrtim apratihatāṁ vaktavyam evocitam |

sevābhir yadi sena-vaṁśa-tilakād āsādanīyāḥ śriyaḥ

saṁkalpānuvidhāyinaḥ surataros tat kena hāryo madaḥ ||1640||

śaraṇa-devasya |

**śrīdhara-dāsa-kṛte’smin sad-ukti-karṇāmṛte tṛtīyo’yam |**

**cāṭu-pravāha īpsita-phala-prado bhavatu saṁtataṁ kṛtinām ||**

**iti śrī-mahā-māṇḍalika-śrīdhara-dāsa-kṛtau sad-ukti-karṇāmṛte |**

**cāṭu-pravāho nāma tṛtīyaḥ | vīcayaḥ 54 | ślokāḥ 270 ||**